AN COIMISIÚN EORPACH An Bhruiséil,23.2.2021 COM(2021) 87 final 2021/0048(NLE) Togra le haghaidh RIALACHÁN ÓN gCOMHAIRLE maidir leis na Comhghnóthais faoi Fís Eorpach a bhunú {SEC(2021) 100 final} - {SWD(2021) 37 final} - {SWD(2021) 38 final}



MEABHRÁN MÍNIÚCHÁIN 1.COMHTHÉACS AN TOGRA ·Forais agus cuspóirí an togra Is é is aidhm do Fís Eorpach – Creatchlár nua an Aontais Eorpaigh le haghaidh Taighde agus Nuálaíochta (2021‑2027) – tionchar an Aontais Eorpaigh maidir le taighde agus nuálaíocht a mhéadú trí chomhinfheistíocht chomhpháirtíochta a thabhairt le chéile le cistí breise ón earnáil phríobháideach agus phoiblí i réimsí inar féidir le raon feidhme agus scála na n‑acmhainní taighde agus nuálaíochta cuidiú le tosaíochtaí Fís Eorpach an Aontais a bhaint amach, go háirithe Colún II a ghabhann léi – Dúshláin Dhomhanda agus an tIomaíochas Tionsclaíoch Eorpach. Sonraítear in [Airteagal 8(1)(c)], maidir le comhpháirtíochtaí institiúidithe Eorpacha atá bunaithe ar Airteagail 185 agus 187 de CFAE, ‘nár cheart comhpháirtíochtaí den sórt sin a chur chun feidhme ach amháin nuair nach n‑éireodh le codanna eile den chlár Fís Eorpach, lena n‑áirítear foirmeacha eile de chomhpháirtíochtaí Eorpacha, na cuspóirí a bhaint amach nó nach nginfidís na tionchair ionchais is gá, agus dá mbeadh údar leo trí dhearcadh fadtéarmach agus leibhéal ard comhtháthaithe’. D’aithin na comhreachtóirí ocht réimse tosaíochta le haghaidh comhpháirtíochtaí institiúidithe Eorpacha féideartha freisin sa Rialachán maidir le Fís Eorpach ar bhonn Airteagail 185 nó 187 CFAE. Bunaithe ar na hocht réimsí tosaíochta sin, aithníodh sraith de 12 thionscnamh mar iarrthóirí a bhí faoi réir measúnú tionchair comhordaithe. Cumhdaítear naoi gcomhpháirtithe institiúidithe Eorpacha atá bunaithe ar Airteagal 187 CFAE sa togra seo, ag bunú comhghnóthas aonair dá gcur chun feidhme. Ina theannta sin, ghlac an Coimisiún Eorpach togra le haghaidh Comhpháirtíocht institiúidithe Eorpach do ríomhaireacht ardfheidhmíochta, bunaithe ar Airteagal 187 CFAE [COM(2020) 569 críochnaitheach], agus beartaíonn sé comhpháirtíocht Eorpach ar mhéadreolaíocht a ghlacadh, bunaithe ar Airteagal 185 CFAE [cuir tagairt leis]. Bhí dhá thionscnamh – ceann amháin ar shoghluaisteacht chomhoibritheach, nasctha agus uathoibrithe agus ceann amháin eile ar fhiontair bheaga agus mheánmhéide – i measc na gcomhpháirtíochtaí institiúidithe Eorpacha tosaigh freisin. Thángthas ar an gconclúid sa phróiseas measúnaithe tionchair go mbeadh foirm idirghabhála eile ní b’oiriúnaí, áfach. ·Comhsheasmhacht le forálacha beartais atá sa réimse beartais cheana Mar chuid den Chreat Airgeadais Ilbhliantúil (CAI) le haghaidh 2021‑2027, díreoidh Fís Eorpach níos mó ar thionchar, le béim láidir ar bhreisluach Eorpach a sheachadadh. Déanfar é a chur chun feidhme ar bhealach níos éifeachtaí agus níos éifeachtúla freisin, go háirithe trí chomhleanúnachas, comhordú agus comhlántacht a áirithiú laistigh de Fís Eorpach, agus le tionscnaimh eile de chuid an Aontais agus le tionscnaimh eile áitiúla, náisiúnta agus, i gcas inarb iomchuí, idirnáisiúnta agus leis na foinsí cistithe a bhaineann leo. Is é is aidhm do Fís Eorpach freagairt ar na dúshláin dhomhanda a bhfuil an tAontas Eorpach ag dul i ngleic leo agus a éilíonn ‘cur chuige radacach úrnua i leith teicneolaíochtaí nua agus réitigh nuálacha a fhorbairt agus a úsáid le haghaidh saoránach agus an phláinéid ag fairsinge agus ag luas nár baineadh amach roimhe seo, agus chun ár gcreat beartas agus eacnamaíoch a oiriúnú le deiseanna nua dár sochaí, geilleagar, saoránaigh agus gnólachtaí a dhéanamh de bhagairtí domhanda.’ Cé go leanann Fís Eorpach leis na hiarrachtaí chun boinn eolaíochta agus teicneolaíochta an Aontais a neartú agus iomaíochas a chothú, glactar cur chuige níos straitéisí atá bunaithe ar thionchar ann i leith infheistíocht taighde agus nuálaíochta an Aontais Eorpaigh. Dá dhroim sin, cuirtear béim i gcuspóirí Fís Eorpach ar an ngá atá ann le ‘tosaíochtaí straitéiseacha an Aontais a bhaint amach agus rannchuidiú chun cuspóirí agus beartais an Aontais Eorpaigh a chur i gcrích, agus cabhrú chun dul i ngleic le dúshláin dhomhanda, lena n‑áirítear na Spriocanna Forbartha Inbhuanaithe ach cloí le prionsabail Chlár Oibre 2030 agus Chomhaontú Pháras.’ Is príomhchuir chuige iad comhpháirtíochtaí Eorpacha in Fís Eorpach. Tacaíonn siad leis an gcreatchlár reatha ag dul i ngleic leis na dúshláin dhomhanda agus le tosaíochtaí de chuid an Aontais a éilíonn mais chriticiúil agus fís fhadtéarmach ar a n‑aontaítear agus a dtugann na hearnálacha faoi seach gealltanas. Teastaíonn stiúradh iarrachtaí taighde agus nuálaíochta i dtreo fís chomhroinnte maidir leis an bpróiseas claochlaithe atá de dhíth chun dul i ngleic leis na dúshláin a bhaineann leis an athrú aeráide agus comhshaoil, chun ceannaireacht teicneolaíochtaí agus uathriail straitéiseach oscailte na hEorpa a bhaint amach agus téarnamh inbhuanaithe agus ionchuimsitheach a áirithiú. Ach dul i bpáirt le hearnálacha poiblí agus príobháideacha, cuidíonn comhpháirtíochtaí Eorpacha le dlús a chur le réitigh nua, go háirithe réitigh atá in ann astaíochtaí gás ceaptha teasa a laghdú faoin mbliain 2030 i gcomhréir le spriocanna an Chomhaontaithe Ghlais don Eoraip agus cuidíonn siad le claochluithe glasa agus digiteacha a bhaint amach. Cumasaíonn siad rannpháirtíocht chórasach le raon leathan páirtithe leasmhara agus úsáideoirí deiridh, lena n‑airítear comhlachtaí um chaighdeánú agus comhpháirtithe idirnáisiúnta le háirithiú go nglactar na réitigh sin agus gur féidir leo na spriocanna uaillmhianacha a sheachadadh ar deireadh. Cuidíonn siad le Limistéar Eorpach Taighde a neartú freisin agus iad ag ailíniú cláir oibre taighde agus nuálaíochta, ag feabhsú scileanna agus ag méadú chumas ionsúcháin na ngnólachtaí Eorpacha. Tá na naoi gcomhpháirtíocht institiúidithe Eorpacha bunaithe ar Airteagal 187 CFAE go hiomlán i gcomhréir le cur chuige nua Fís Eorpach do chomhpháirtíochtaí Eorpacha agus an cur chuige sin treoraithe ag tionchar. Tá siad mar chuid de phunann ar a bhfuil 49 gcomhpháirtíocht iarrthóra, sa chaoi sin ag áirithiú tírdhreach comhtháite. Cinneadh mar chuid den phleanáil straitéiseach go n‑úsáidfear comhpháirtíochtaí institiúidithe Eorpacha chun na cuspóirí agus tionchair a bhaint amach nach mbeifear in ann a bhaint amach trí chineálacha comhpháirtíochtaí Eorpacha eile agus le haghaidh na dtosaíochtaí sin ag a bhfuil dearcadh fadtéarmach agus leibhéal ard comhtháthaithe. ·Comhsheasmhacht le beartais eile de chuid an Aontais Mar chuid de CAI 2021‑2027, beidh ról lárnach ag Fís Eorpach – Creatchlár nua an Aontais Eorpaigh le haghaidh Taighde agus Nuálaíochta – ag treorú na n‑aistrithe sóisialta, eacnamaíocha agus comhshaoil a theastaíonn chun tosaíochtaí beartais an Aontais Eorpaigh a bhaint amach. Forbraíodh an chéad phlean straitéiseach le haghaidh 2021‑2024 faoi phróiseas pleanála Fís Eorpach. Tá an treoshuíomh le haghaidh tacaíocht taighde agus nuálaíochta, a comhdhearadh le páirtithe leasmhara, go hiomlán i gcomhréir le tosaíochtaí an Aontais. Díreoidh na gníomhaíochtaí faoi Cholún II de Fís Eorpach, is é sin ‘Dúshláin Dhomhanda agus an tIomaíochas Tionsclaíoch Eorpach’ ar théamaí roghnaithe ardtionchair a d’fhéadfadh cur go suntasach le tosaíochtaí polaitiúla an Aontais a sheachadadh dá bhrí sin. Tá na comhpháirtíochta Eorpacha socraithe go daingean laistigh de chomhthéacs agus struchtúr Fís Eorpach, dúshláin shochaíocha atá mar thosaíochtaí taighde agus nuálaíochta de Cholún II de Fís Eorpach. Beidh ról tábhachtach acu maidir le cuspóirí straitéiseacha an Choimisiúin a bhaint amach, eadhon dlús a chur leis an aistriú i dtreo Eoraip atá glas, neodrach ó thaobh aeráide de agus digiteach, fad agus a neartaítear athléimneacht agus iomaíochas thionscal na hEorpa. Is mar a leanas rannchuidiú na naoi gcomhpháirtíocht institiúidithe Eorpacha a chumhdaítear i dtogra tosaíochtaí an Aontais: Eoraip Chiorclach Bhithbhunaithe: Cuireann an chomhpháirtíocht seo go suntasach le spriocanna aeráide 2030, ag réiteach an bealach le haghaidh aeráidneodrachta faoin mbliain 2050, agus ag méadú inbhuanaitheacht agus ciorclaíocht na gcóras táirgthe agus caithimh, i gcomhréir leis an gComhaontú Glas don Eoraip. Is é is aidhm dó foinsiú inbhuanaithe agus iompú bithmhaise go táirgí bithbhunaithe a fhorbairt agus a mhéadú trí dhíriú ar phróiseáil bhithscaglainne ilscála, agus ag cur chun feidhme cuir chuige um gheilleagar ciorclach, amhail dramhaíl bhitheolaíoch ó earnálacha talmhaíochta, tionscail agus cathracha a úsáid. Is é is aidhm dó tacaíocht a thabhairt do chur in úsáid nuálaíochta bithbhunaithe ag leibhéal réigiúnach le rannpháirtíocht ghníomhach gníomhaithe áitiúla freisin, d’fhonn réigiúin tuaithe, chósta agus imeallacha a athbheochan. Eitlíocht Ghlan: Cuireann an chomhpháirtíocht seo an eitlíocht ar an mbealach ceart le haeráidneodracht a bhaint amach, ag cur dlús le forbairt, comhtháthú agus fíorú réiteach taighde agus nuálaíochta atá suaiteach den chuid is mó ionas gur féidir iad a chur in úsáid a luaithe agus is féidir. Is é mar aidhm dó an chéad ghlúin eile d’aerárthaí ísealcharbóin an‑éifeachtúil a fhorbairt, ag a mbeidh foinsí, innill agus córais chumhachta núíosacha, a thiocfaidh chun cinn ón gcéim taighde agus taispeántais ag ardleibhéil réidhe teicneolaíochta (LRT). Feabhsaítear iomaíochas agus fostaíocht in earnáil na heitlíochta nuair a thacaítear le taighde agus nuálaíocht eitlíochta agus beidh idir iomaíochas agus fostaíocht ríthábhachtach do théarnamh. Roinnt cuspóirí le baint amach faoi 2030: nuálaíochtaí teicneolaíochta aerárthaigh suaiteacha a léiriú atá in ann glanastaíochtaí gás ceaptha teasa a laghdú 55 % ar a laghad faoi 2030, i gcomparáid le leibhéil 1990 agus ar chonair i dtreo aeráidneodracht a bhaint amach faoi 2050. Hidrigin Ghlan: Cuirfidh an chomhpháirtíocht seo dlús le forbairt agus cur in úsáid shlabhra luacha na hEorpa le haghaidh teicneolaíochtaí hidrigine glaine, d’fhonn rannchuidiú le córas fuinnimh atá inbhuanaithe, dícharbónaithe agus go hiomlán comhtháite agus leis an gcumarsáid ar ‘straitéis hidrigine le go mbeadh an Eoraip aeráidneodrach’ (COM/2020/301). Díreofar ar hidrigin ghlan a tháirgeadh, a dháileadh agus a stóráil agus soláthar a dhéanamh d’earnálacha atá deacair a dhícharbónú, amhail tionscail throma agus feidhmeanna tromshaothair iompair. Roinnt cuspóirí le baint amach faoi 2030: hidrigin ghlan a tháirgeadh ag ~EUR 1.5‑3/kg, rud a éileoidh baint amach spriocanna 2030 maidir le héifeachtúlacht agus costais CAPEX a ísliú. Ina theannta sin, glacann sé sin leis go mbeidh leictreachas inbhuanaithe ar fáil ar phraghsanna fabhracha freisin, mar aon le rochtain ar mhórmhargaí a cheadú, agus costais dáilte a laghdú go níos lú ná EUR 1/kg hidrigine ar an scála.

Iarnród na hEorpa: Cuirfidh an chomhpháirtíocht seo dlús le forbairt agus cur in úsáid teicneolaíochtaí nuálacha (go háirithe teicneolaíochtaí digiteacha agus uathoibrithe) chun claochlú radacach an chórais iarnróid a bhaint amach agus cuspóirí an Chomhaontaithe Ghlais don Eoraip a sheachadadh, mar shampla, cuid shubstaintiúil den 75 % de lasta intíre a iompaítear de bhóthar a bhogadh chun í a iompar d’iarnród agus ar uiscebhealaí intíre. Forbróidh an chomhpháirtíocht réitigh a nglacfar leo go forleathan ar fud an Aontais, agus beidh glacadh suas le 75 % ann sa mhargadh faoi 2030, ag feabhsú iomaíochas iarnróid agus ag tacú le ceannaireacht Eorpach san iarnród. Sláinte Dhomhanda EDCTP3: Seachadfaidh an chomhpháirtíocht seo réitigh nua chun ualach na ngalar tógálach a laghdú san Afraic Fho‑Shahárach, agus inniúlachtaí taighde a neartú chun ullmhú agus freagairt ar ghalair thógálacha atá á nochtadh féin in athuair san Afraic Fho‑Shahárach agus ar fud an domhain. Is é is aidhm don chomhpháirtíocht dul chun cinn a dhéanamh agus dhá theicneolaíocht sláinte a théann i ngleic le galair thógálacha a cheadúnú faoi 2030, mar aon le tacú le 100 institiúid taighde ar a laghad i 30 tír d’fhonn freagairt taighde éifeachtach agus thapa a éascú chun teicneolaíochtaí sláinte a fhorbairt in aghaidh eipidéimí atá á nochtadh féin in athuair. An Tionscnamh um Shláinte Nuálach: Cuideoidh an tionscnamh seo le héiceachóras taighde agus nuálaíochta don tsláinte a chruthú ar fud an Aontais a éascaíonn aistriú eolais eolaíoch chuig nuálaíochtaí inláimhsithe. Tacóidh an tionscnamh le forbairt táirgí agus seirbhísí sábháilte, éifeachtacha, duine‑lárnacha agus costéifeachtacha a dhíríonn ar na príomhriachtanais sláinte poiblí nach bhfreastalaítear orthu agus a spreagann nuálaíocht sláinte trasearnála le haghaidh tionscal sláinte san Eoraip atá iomaíoch go domhanda. Cumhdóidh sé cosc, diagnóisic, cóireáil agus bainistíocht galar. Áireofar i measc roinnt dá spriocanna le haghaidh 2030 30 tionscadal mórscála trasearnála a dhíríonn ar nuálaíochta sláinte a sheoladh, chomh maith le féidearthacht táirgí nó seirbhísí cúraim sláinte a chomhtháthú. Cuirfidh an tionscnamh leis na cuspóirí faoi Phlean na hEorpa um Shárú na hAilse, an Straitéis Nua Tionsclaíoch don Eoraip agus an Straitéis Cógaisíochta don Eoraip a bhaint amach. Eochairtheicneolaíochtaí Digiteacha: Cuimsítear comhpháirteanna leictreonacha, a ndearadh, a monarú agus a gcomhtháthú i gcórais agus na bogearraí a shainíonn an chaoi a n‑oibríonn siad in eochairtheicneolaíochtaí digiteacha. Is é cuspóir uileghabhálach na comhpháirtíochta seo tacú le claochlú digiteach gach earnála eacnamaíche agus sochaíche, an claochlú a chur ag obair don Eoraip agus tacú leis an gComhaontú Glas don Eoraip. Tá sé mar aidhm aici go neartóidh ceannaireacht an Aontais i bpríomhtheicneolaíochtaí digiteacha tionscail láidre, ag tapú deiseanna a thagann chun cinn le ceannasacht teicneolaíochta a bhunú agus borradh a chur faoi iomaíochas faoin mbliain 2030. Taighde BAT an Aerspáis Eorpaigh Aonair: Is é is aidhm don tionscnamh seo bainistíocht aerthráchta a chlaochlú go digiteach, d’fhonn an spéir is éifeachtaí agus is oiriúnaí don chomhshaol ar domhan a dhéanamh d’aerspás na hEorpa agus tacú le hiomaíochas agus téarnamh earnáil eitlíochta na hEorpa i ndiaidh ghéarchéim COVID‑19. Áirítear ar na spriocanna: nascacht, comhtháthú agus uathoibriú idir aer agus talamh a fheabhsú, ag méadú sholúbthacht agus inscálaitheacht na bainistíochta aerspáis agus comhtháthú sábháilte aerárthaí gan foireann. IS é is aidhm dó na réitigh a shainítear sa Máistirphlean Eorpach um Bainistíocht Aerthráchta le haghaidh Chéim D ag LRT 6 a bhaint amach faoi 2030. Líonraí agus Seirbhísí Cliste: Tacóidh an chomhpháirtíocht seo le ceannasacht teicneolaíochta le haghaidh líonraí agus seirbhísí cliste i gcomhréir leis an straitéis nua thionsclaíoch don Eoraip agus an bosca uirlisí cibearshlándála 5G. Is é is aidhm di cuidiú le dúshláin shochaíocha a réiteach agus an t‑aistriú digiteach agus glas a éascú. Maidir le géarchéim COVID‑19, tacóidh an chomhpháirtíocht le teicneolaíochtaí a fhreagraíonn ar an ngéarchéim sláinte agus ar an téarnamh eacnamaíoch araon. Cuirfidh an chomhpháirtíocht ar chumas gníomhaithe Eorpacha na hinniúlachtaí teicneolaíochta le haghaidh córais 6G a fhorbairt mar bhonn faoi sheirbhísí dhigiteacha amach anseo i dtreo 2030. Cuideoidh sí le margaí a stiúradh chun bonneagar agus seirbhísí 5G a fhorbairt san Eoraip ag comhordú cur in úsáid 5G le 2 Digiteach de chuid na Saoráide um Chónascadh na hEorpa (SCE). 2.BUNÚS DLÍ, COIMHDEACHT AGUS COMHRÉIREACHT ·Bunús dlí Tá na moltaí seo le haghaidh comhpháirtíochtaí institiúidithe Eorpacha bunaithe ar Airteagal 187 CFAE faoinar féidir leis an Aontas Eorpach comhghnóthais nó aon struchtúr eile is gá a bhunú chun taighde, forbairt teicneolaíochta agus cláir léirithe a dhéanamh go héifeachtúil. ·Coimhdeacht (i gcás inniúlacht neamheisiach) Is inniúlacht chomhroinnte é taighde idir an tAontas Eorpach agus a Bhallstáit de réir CFAE. Sonraítear in Airteagal 4(3) gur féidir leis an Aontas gníomhartha sonracha a dhéanamh i réimsí taighde, forbartha teicneolaíochta agus spáis, lena n‑áirítear cláir a shainiú agus a chur chun feidhme, gan dochar do shaoirse na mballstát gníomhú sna réimsí céanna. Díríonn na tionscnaimh bheartaithe ar réimsí ina mbaineann breisluach inléirithe le gníomhú ag leibhéal an Aontais mar gheall ar scála, luas agus raon feidhme na n‑iarrachtaí a theastaíonn ionas go mbeidh an tAontas in ann a chuspóirí Conartha fadtéarmacha a chomhlíonadh agus a thosaíochtaí agus gealltanais straitéiseacha beartais a sheachadadh. Ba cheart do na tionscnaimh bheartaithe gníomhaíochtaí náisiúnta agus fonáisiúnta sa réimse céanna a chomhlánú agus a neartú freisin. Toisc go bhfuil na comhpháirtíochtaí Eorpacha bunaithe ar Chlár Oibre Straitéiseach um Thaighde agus Nuálaíocht comónta fadtéarmach, tá siad réitithe go maith chun dul i ngleic le dúshláin chasta trasteorann. Is féidir leo dul i ngleic le sraith clistí córasacha, margaidh agus claochlaithe, rud atá ina réamhchoinníoll chun dlús a chur le forbairt agus scaipeadh nuálaíochtaí. Díríonn siad ar an méid seo a leanas: ·comhar agus malartú eolais a neartú idir príomhghníomhaithe i gcóras taighde agus nuálaíochta na hEorpa, lena n‑áirítear comhar trasdisiplíneach agus trasearnálach agus comhtháthú feabhsaithe maidir le slabhraí luacha agus éiceachórais; ·ailíniú agus comhtháthú straitéisí, cláir agus infheistíochtaí taighde agus nuálaíochta Eorpacha, náisiúnta / réigiúnacha agus tionscail le treoracha comhaontaithe a áirithiú; ·scálaí criticiúla infheistíochta ar thosaíochtaí coiteanna a chruthú agus infheistíocht phríobháideach i dtaighde agus nuálaíocht a mhéadú; ·rioscaí agus éiginnteacht don tionscal a bhaineann le hinfheistiú i ngníomhaíochtaí taighde agus nuálaíochta agus teicneolaíochtaí / réitigh nua a laghdú trí rioscaí a roinnt agus intuarthacht infheistíochta a chur ar fáil. Ní leor gníomhaíocht ag leibhéal náisiúnta nó ag an tionscal amháin don scála, luas agus raon feidhme taighde agus nuálaíochta a theastaíonn ón Aontas chun a chuspóirí Conartha fadtéarmacha a chomhlíonadh, a thosaíochtaí straitéiseacha beartais a sheachadadh (lena n‑áirítear na spriocanna aeráide agus fuinnimh a leagtar amach i gComhaontú Pháras agus sa Chomhaontú Glas don Eoraip), agus chun rannchuidiú le dul i ngleic le dúshláin dhomhanda agus na Spriocanna Forbartha Inbhuanaithe (SDGanna) a bhaint amach. ·Comhréireacht Tá prionsabal na comhréireachta mar bhonn taca faoin gcur chuige iomlán as ar eascair an togra seo. Tháinig athrú ar an gcomhthéacs polaitiúil agus dlíthiúil ó bunaíodh na comhpháirtíochtaí reatha. Tá béim níos láidre anois ar an ngá le príomhthosaíochtaí beartais an Aontais a chuíchóiriú agus le háirithiú go bhfuil tionchar intomhaiste acu. I bhfianaise an chomhthéacs nua sin, tá sé tábhachtach nach roghnaítear Comhpháirtíocht Eorpach ach i gcás a mbaineann breisluach atá fíor agus inléirithe léi. Ní foláir, mar sin, do gach comhpháirtíocht institiúidithe Eorpach a breisluach a chruthú – go háirithe nach féidir a cuspóirí a bhaint amach ar bhealach níos éifeachtaí trí mhodh níos simplí, lena n‑áirítear an cur chuige réamhshocraithe le haghaidh glaonna Fís Eorpach nó cineálacha comhpháirtíochtaí comhchosúla, amhail ‘comhpháirtíochtaí comh‑chláreagraithe’.

Rinneadh comhréireacht an gcomhpháirtíochtaí iarrthóra a mheas de réir na loighce seo a leanas a bhfuil dhá chéim léi: (1)An bonn cirt atá le húsáid cur chuige comhpháirtíochta i réimse ar leith (lena n‑áirítear breithnithe ar bhreisíocht, treoíocht agus nasc le tosaíochtaí straitéiseacha) seachas cineálacha idirghabhála eile atá ar fáil faoi Fís Eorpach; (2)Má mheastar an cur chuige comhpháirtíochta a bheith iomchuí, bheadh na breithnithe comhréireachta a threoraigh an measúnú ar an gcineál comhpháirtíochta (comhpháirtíocht chomh‑chláreagraithe, chómhaoinithe nó institiúidithe) ar na breithnithe is éifeachtaí chun na cuspóirí beartaithe a bhaint amach. ·An rogha ionstraime Is é is aidhm don togra seo naoi gcomhghnóthas a bhunú, bunaithe ar Airteagal 187 CFAE. Ceanglaítear Rialachán ón gComhairle a ghlacadh don chineál sin struchtúir faoi Airteagal 188(1) CFAE. 3.TORTHAÍ AR MHEASTÓIREACHTAÍ EX‑POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR ·Meastóireachtaí ex‑post/seiceálacha oiriúnachta ar an reachtaíocht atá ann cheana Rinneadh breithniú foriomlán ar chonclúidí meastóireachtaí roimhe seo nuair a bhí Fís Eorpach á forbairt. Mhúnlaigh na torthaí sin an cur chuige nua, atá bunaithe ar thionchar, i leith comhpháirtíochtaí agus chuidigh siad leis na critéir a oibríochtú dá roghnú, cur chun feidhme, faireachán agus céimniú amach. Mar a léirítear in Iarscríbhinn 5 de mheasúnú tionchar Fís Eorpach, ba iad seo a leanas na réimsí le haghaidh feabhsúcháin: ·Tháinig an mheastóireacht eatramhach ar Fís 2020 ar an gconclúid gur éirigh an tírdhreach comhpháirtíochta foriomlán róchasta agus ró‑ilroinnte. Cé go raibh thart ar 100 comhpháirtíocht taighde agus nuálaíochta in Fís 2020 san iomlán, ní léirítear iontu ach thart ar 25 % den bhuiséad atá ar fáil i gcomhair Fís 2020 agus i gcás comhpháirtíochtaí poiblí príobháideacha (CPP) thart ar 17.5 % de bhuiséad Fís 2020. Sainaithníodh sa mheastóireacht eatramhach go bhfuil gá le tírdhreach foriomlán na gcomhpháirtíochtaí taighde agus nuálaíochta san Eoraip a chuíchóiriú, oscailteacht agus trédhearcacht na gcomhpháirtíochtaí a fheabhsú agus iad a nascadh le tosaíochtaí straitéiseacha taighde agus nuálaíochta an Aontais agus misin Fís Eorpach amach anseo. ·Tugadh le fios in Airteagal 187 den mheastóireacht go gcaithfear gníomhaíochtaí CPP a ailíniú le beartais an Aontais, beartais náisiúnta agus beartais réigiúnacha. Moltar go ndéanfar athbhreithniú ar na príomhtháscairí feidhmíochta chomh maith le raon níos leithne páirtithe leasmhara a chuimsiú sna struchtúir rialaithe nó i dtograí a cuirtear isteach. Cuireadh i dtábhacht ann go bhfuil gá le cumarsáid a fheabhsú agus a fhorfheidhmiú freisin, go háirithe chun scaipeadh éifeachtach thorthaí na dtionscadal a áirithiú. Maidir le tionscnaimh aonair, mínítear sna codanna téamacha de gach measúnú tionchair a ghabhann leis an togra seo an chaoi ar cuireadh na ceachtanna ó mheasúnuithe a rinneadh roimhe seo, idir dhearfach agus diúltach, i bhfeidhm freisin. ·Comhairliúcháin leis na páirtithe leasmhara Bhí an togra seo agus na measúnuithe tionchar a ghabhann leis faoi réir comhairliúcháin le raon leathan páirtithe leasmhara, le linn an ullmhúcháin do thogra Fís Eorpach agus níos déanaí le haghaidh gach iarrthóra ar chomhpháirtíocht Eorpach: –Chuathas i gcomhairle leis na Ballstáit trí ‘Chúlchumraíocht Straitéiseach’ Choiste Chláir Fís Eorpach; –Reáchtáladh comhairliúchán oscailte poiblí le haghaidh iarrthóirí do chomhpháirtíochtaí institiúidithe bunaithe ar Airteagail 185 agus 187 CFAE idir an 11 Meán Fómhair agus an 6 Deireadh Fómhair 2019 agus gineadh ní ba mhó ná 1 600 freagra; –Reáchtáladh comhairliúcháin dhírithe chun na measúnuithe tionchair a ullmhú le haghaidh 12 chomhpháirtíocht institiúidithe iarrthóra. Maidir le gach iarrthóir, chuir comhairleoir seachtrach agallamh ar shampla ionadaíoch de na páirtithe leasmhara, agus cuireadh ceisteanna orthu faoina dtuairimí faoin ngá atá le gníomhaíocht Aontais agus an breisluach a ghabhann léi. Rinneadh torthaí na gcomhairliúchán uile le páirtithe leasmhara a chomhtháthú sna measúnuithe tionchair aonair a ghabhann leis na comhpháirtíochtaí beartaithe agus chuidigh siad le rogha an mhodha forfheidhmithe tosaíochta a dheimhniú. ·Bailiú agus úsáid saineolais D’fhonn ullmhú don mheasúnú tionchair le haghaidh an togra seo, d’iarr an Coimisiún ar chonraitheoir seachtrach staidéar a dhéanamh ar na comhpháirtíochtaí institiúidithe iarrthóra agus modheolaíocht chomhchoiteann a fhorbairt chun measúnú a dhéanamh ar éifeachtacht, éifeachtúlacht, comhleanúnachas agus breisluach Aontais na dtionscnamh chun inchomparáideacht a áirithiú. Tá an staidéar seachtrach sin le fáil go poiblí i Siopa Leabhar an Aontais Eorpaigh agus tagraítear dó sna measúnuithe tionchair le haghaidh gach togra. D’úsáid an Coimisiún an fhianaise a bailíodh don staidéar, go háirithe siúd a bhaineann le tuairimí na bpáirtithe leasmhara, torthaí na meastóireachtaí ex‑post, sainiú na bhfadhbanna a gcaithfear dul i ngleic leo agus na tionchair ionchais a ghabhann leis na roghanna beartais, ach rinne sé a anailís féin ar an bhfaisnéis sin i bhfianaise athruithe beartais a rinneadh le déanaí agus fianaise bhreise a tháinig chun cinn i ndiaidh chríochnú an staidéir. ·Measúnú tionchair

A luaithe a aithníodh na comhpháirtíochtaí institiúidithe Eorpacha, seoladh an próiseas don mheasúnú tionchar chun an socrú forfheidhmithe is oiriúnaí a aithint le haghaidh gach tionscnaimh ó na roghanna beartais seo a leanas: Rogha 0 – Rogha bhonnlíne – Glaonna traidisiúnta faoin gcreatchlár Rogha 1 – Comhpháirtíocht Eorpach chomh‑chláreagraithe Rogha 2 – Comhpháirtíocht Eorpach chómhaoinithe Rogha 3 – Comhpháirtíocht institiúidithe ·Forogha 3a comhpháirtíochtaí institiúidithe bunaithe ar Airteagal 185 CFAE ·Forogha 3b comhpháirtíochtaí institiúidithe bunaithe ar Airteagal 187 CFAE. Áirítear ar an measúnú comparáideach a dhéantar ar fhiúntais gach rogha anailís ar ábharthacht na hidirghabhála, a comhréireacht agus a héifeachtacht maidir leis na cuspóirí beartaithe a bhaint amach. Mar thoradh ar an próiseas sin, moladh cur chuige oiriúnaithe le haghaidh gach iarrthóra, ó chineálacha comhair nach mbaineann go leor riaracháin leo go cineálacha comhair institiúidithe, ag brath ar na cuspóirí beartais beartaithe, dúshláin shonracha agus an toradh inmhianaithe a aithníodh le haghaidh gach iarrthóra. Cuireadh na measúnuithe tionchair aonair faoi bhráid an Bhoird um Ghrinnscrúdú Rialála i dtrí éisteacht éagsúla idir mí an Mhárta agus mí an Mheithimh 2020. Fuair dhá mheasúnú tionchair tuairim dhearfach ar an gcéad léamh, fuair sé cinn tuairim dhearfach ach bhí agúis leo agus fuair ceithre cinn tuairim dhiúltach agus níor mhór iad a chur faoi bhráid an Bhoird arís. Bhain na príomhcháintí a rinneadh faoi na cásanna a fuair tuairim dhiúltach leis na nithe seo a leanas: raon feidhme an tionscnaimh bheartaithe, an gá atá le fadhbanna agus cuspóirí a rachadh an tionscnamh beartaithe i ngleic leo faoin gcéad chreatchlár eile a shoiléiriú, an tionchar a bhaineann le deireadh a chur le tionscnamh atá ann cheana féin (i gcás inarb infheidhme) agus, i gcásanna áirithe, an difríocht idir an rogha thosaíochta agus roghanna malartacha eile. Cuireadh na ceithre mheasúnú tionchair a fuair tuairim dhiúltach ar an gcéad léamh isteach arís. Fuair trí cinn díobh tuairim dhearfach le hagúis léi agus fuair an ceathrú ceann tuairim dhearfach. ·Oiriúnacht rialála agus simpliú Freagraíonn na tionscnaimh bheartaithe ar an ngá atá leis an gcur chuige i leith comhpháirtíochtaí a cuireadh ar aghaidh i dtogra Fís Eorpach a shimpliú. Thacaigh an Pharlaimint agus an Chomhairle leis an ngá sin. Mar thoradh air sin, comhaontaíodh go dtacódh Fís Eorpach leis na trí chineál comhpháirtíochta seo a leanas: comhpháirtíocht chomh‑chláreagraithe, chómhaoinithe agus institiúidithe (bunaithe ar Airteagail 187 nó 185 CFAE agus PENanna EIT). Tá sé seo i gcomhréir le meon an Chláir um Oiriúnacht agus Feidhmíocht Rialála (REFIT). Breathnaítear ar gach tionscnamh go leithleach sa mheasúnú tionchair a ghabhann leis an togra seo, ach glacann sé cur chuige cothrománach freisin, ag aithint bealaí chun éifeachtúlacht agus comhleanúnachas a mhéadú, agus tionchar gach comhpháirtíochta a uasmhéadú dá bhrí sin. Aithníonn sé gnéithe comhchoiteanna a chuideoidh le gach tionscnamh a chuspóirí a bhaint amach fad a laghdaítear costais, mar shampla, ag cur na socruithe rialachais in oiriúint d’fhonn comhleanúnachas le tionscnaimh eile a áirithiú. Tá an cur chuige sin go hiomlán i gcomhréir leis an gcreat le haghaidh creat rialacháin níos fearr agus iarrachtaí simplithe. Cuireann an Bunghníomh Aonair leis an sprioc a bhaineann le tírdhreach maoinithe taighde agus nuálaíochta an Aontais a chuíchóiriú agus le cur chuige straitéiseach atá treoraithe ag tionchar i leith comhpháirtíochtaí Eorpacha. Áirítear ar an Rialachán maidir le Fís Eorpach roinnt ceanglais chomhchoiteanna maidir le comhpháirtíochtaí Eorpacha a bhunú agus a chur chun feidhme. Ag glacadh le cur chuige modúlach, ligeann an Bunghníomh Aonair d’aistriú comhleanúnach na bhforálacha coitianta le haghaidh gach gnóthais (i gCuid a hAon) ag ceadú dóthain solúbthachta chun freastal ar riachtanais shonracha gach ceann díobh (i gCuid a Dó). ·Cearta bunúsacha Urramaítear sa Rialachán seo na cearta bunúsacha a leagtar amach i gCairt an Aontais Eorpaigh um Chearta Bunúsacha. Níl tionchar díreach ag an gcuid is mó de na tionscnaimh bheartaithe ar chearta bunúsacha. I gcás ina bhfuil tionchar ag tionscnamh ar chearta bunúsacha, tá measúnú sonrach san áireamh i gcuid 6 de gach measúnú tionchair. 4.IMPLEACHTAÍ BUISÉADACHA Beidh uasranníocaíocht airgeadais an Aontais do na comhghnóthais cothrom le EUR 9 600 milliún, lena n‑áirítear ranníocaíochtaí CSTE, agus déanfar í a íoc ó leithreasuithe i mbuiséad ginearálta an Aontais a leithdháiltear ar Chlár Sonrach Fís Eorpach ag cur Creatchlár Fís Eorpach chun feidhme. Déanfar an ranníocaíocht sin ó Cholún II ‘Dúshláin Dhomhanda agus an tIomaíochas Tionsclaíoch’. Déanfaidh ranníocaíochtaí ó chomhaltaí eile seachas an tAontas na cistí a chuireann an tAontas ar fáil chun costais oibriúcháin a chumhdach a mheaitseáil ar a laghad. Ní sháróidh costais riaracháin na gcomhghnóthas EUR 501.174 milliún ar feadh fhad na gcomhghnóthas. Cumhdófar na costais sin trí ranníocaíochtaí airgeadais ón Aontas agus ó chomhaltaí seachas an tAontas.

5.EILIMINTÍ EILE ·Pleananna cur chun feidhme, agus socruithe faireacháin, meastóireachta agus tuairiscithe Déanfar faireachán agus meastóireacht ar na comhpháirtíochtaí i gcomhréir le hAirteagail 45 agus 47 agus Iarscríbhinn III den Rialachán maidir le Fís Eorpach. Tacóidh conraitheoirí seachtracha leis na meastóireachta eatramhacha agus ex‑post agus cuirtear na meastóireachtaí sin leis na meastóireachtaí Fís Eorpach foriomlána. I gcomhréir leis na critéir a leagtar amach le haghaidh comhpháirtíochtaí Eorpacha, déanfaidh na meastóireachtaí measúnú ar an modh idirghabhála beartais is éifeachtaí le haghaidh aon ghníomh a dhéanfar amach anseo, chomh maith le hathnuachan féideartha na comhpháirtíochta laistigh de thírdhreach foriomlán na gcomhpháirtíochtaí Eorpacha. In éagmais athnuachana, forbrófar bearta iomchuí chun céimniú amach mhaoiniú an chreatchláir de réir na gcoinníollacha agus na hamlíne ar ar comhaontaíodh le páirtithe na comhpháirtíochta a áirithiú. ·Míniúchán mionsonraithe ar fhorálacha sonracha an togra Dearadh na comhpháirtíochtaí institiúidithe Eorpacha chun comhleanúnachas a mhéadú agus chun tionchar tírdhreach taighde agus nuálaíochta atá á fhorbairt a uasmhéadú. Tá trí chuid sa Rialachán a bheartaíonn an Chomhairle: ·I gCuid a hAon tá forálacha atá coiteann do na comhghnóthais uile le fáil agus is é atá mar aidhm leo na coinníollacha teorann dlíthiúla a chuíchóiriú, a chomhchuibhiú agus cur chuige modúlach a chur ar fáil ar a mbeidh comhghnóthais aonair in ann a n‑ailtireacht oibriúcháin a bhunú. ·I gCuid a Dó tá forálacha a bhaineann go sonrach le comhghnóthais aonair agus a cheadaíonn an tsolúbthacht is gá chun riachtanais oibriúcháin agus bheartais a chur san áireamh. ·I gCuid a Trí tá na forálacha críochnaitheacha is infheidhme maidir le gach comhghnóthas. ·Airteagal 4: leagtar amach cuspóirí agus prionsabail le haghaidh comhghnóthas go daingean laistigh de chuspóirí agus struchtúr Fís Eorpach, agus iad dlúthnasctha le cuspóirí beartais an Aontais a bhaint amach. Aithníodh sraith de chuspóirí comhchoiteanna bunaithe ar an measúnú tionchair comhordaithe. ·Airteagal 5: cuspóirí agus cúraimí oibríochtúla – léirítear na ceanglais agus critéir chur chun feidhme le haghaidh comhpháirtíochtaí Eorpacha sna forálacha sin, lena n‑áirítear an gá atá le cur chuige córasach a áirithiú i ndáil le cuspóirí a bhaint amach, rochtain a fháil ar thorthaí, faireachán a dhéanamh ar an dul chun cinn a dhéantar i dtreo na gcuspóirí beartais, cuimsitheacht na bpáirtithe leasmhara agus rannpháirtíocht na bhfiontar beag agus na bhfiontar meánmhéide a chur chun cinn. ·Airteagal 7: leagtar amach san airteagal seo próiseas coiteann chun comhaltaí nua a roghnú, dá bhrí sin ag áirithiú trédhearcachta agus oscailteachta ar fud an tionscnaimh, i gcomhréir leis an Rialachán maidir le Fís Eorpach. ·Airteagal 11: soláthraítear creat san airteagal seo chun ranníocaíochtaí na gcomhpháirtithe a áirithiú ar feadh shaolré an tionscnaimh agus go ndéanfar costais a chomhroinnt idir an tAontas agus na comhpháirtithe seachas an tAontas, rud atá ina choinníoll ríthábhachtach do chur chuige comhpháirtíochta. Sonraítear san airteagal seo nach mór go méadófar ranníocaíochtaí agus gealltanais, ar bhealach cáilíochtúil agus cainníochtúil, i gcomhréir leis an Rialachán maidir le Fís Eorpach. Bunaítear leis cur chuige córasach i leith ranníocaíochtaí ó chomhpháirtithe tionscail atá cuntasach ar fud gach tionscnaimh de chuid Airteagal 187 CFAE, tacaíonn sé le hoscailteacht na dtionscnamh agus tá sé comhleanúnach, trédhearcach agus cothrom, fad a áirithíonn sé tarraingteacht an tionscnaimh le haghaidh comhaltaí nua. ·Céimniú amach: tá na forálacha dlúthnasctha le cuspóirí sonracha a bhaint amach. Éilítear le hAirteagal 16(2)(y) go leagann an bord rialála plean réadúil amach chun leanúint leis an tionscnamh lasmuigh de raon feidhme na comhpháirtíochta institiúidithe, faoi dheireadh 2022, in am chun an plean sin a chur le meastóireacht eatramhach Fís Eorpach. Ba cheart go n‑áiritheoidh sé sin go leanfar leis na gníomhaíochtaí scaipthe nuair a chuirfidh an tAontas deireadh lena rannpháirtíocht agus go gcruthófar naisc le beartais tionscail agus eile d’fhonn an tionscnamh a aistriú ó thaighde agus nuálaíocht i dtreo cur in úsáid. ·Forálacha maidir le rialachas: feidhmiú na gcomhlachtaí éagsúla ar fud na gcomhghnóthas a chomhchuibhiú. Tacaíonn grúpaí comhairleacha le gach comhghnóthas ionas go mbeidh comhairle eolaíoch agus sainchomhairle acu, go rachaidh siad i gcomhairle le páirtithe leasmhara, agus go mbeidh na ballstáit rannpháirteach iontu (mura bhfuil siad ina gcomhpháirtithe díobh). Tá solúbthacht ann le haghaidh comhghnóthas, áfach, cumraíochtaí reatha i gcomhair feidhm chomhairliúcháin a úsáid nó cumraíocht amháin a fhreastalaíonn ar níos mó ná ceann amháin díobh a bhunú. ·Comhleanúnachas agus sineirgí (Airteagail 5, 16, 18, 24): Sonraítear an méid seo sa Rialachán maidir le Fís Eorpach ‘Comhordú agus/nó comhghníomhaíochtaí le tionscnaimh ábhartha eile taighde agus nuálaíochta a áirithiú chun barrleibhéal idirnascachtaí agus sineirgí éifeachtacha a áirithiú’. I gcomhréir leis an méid sin, leagtar amach i gCuid a hAon an chaoi a bhfuiltear ag súil go rachaidh comhghnóthais i gcomhar lena chéile, agus idirghníomhú leis an éiceachóras níos leithne, go háirithe ar a gcúraimí agus cúraimí a mbord rialála, ról ghrúpa ionadaithe na mballstát agus tuairisciú tríd an tuarascáil bhliantúil maidir le gníomhaíochtaí. Liostaítear i gcuid a dó roinnt comhpháirtíochtaí Eorpacha tosaíochta lena bhfuiltear ag súil go mbunófar comhar foirmiúil agus rialta le comhghnóthais aonair. 2021/0048 (NLE) Togra le haghaidh RIALACHÁN ÓN gCOMHAIRLE maidir leis na Comhghnóthais faoi Fís Eorpach a bhunú TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 187 agus an chéad fhomhír d’Airteagal 188, Ag féachaint don togra ón gCoimisiún Eorpach, Ag féachaint don tuairim ó Pharlaimint na hEorpa, Ag féachaint don tuairim ó Choiste Eacnamaíoch agus Sóisialta na hEorpa, De bharr an mhéid seo a leanas: (1)D’fhonn an tionchar is mó agus is féidir a bhaint amach ar chistiú ón Aontas agus rannchuidiú ar an mbealach is éifeachtaí le cuspóirí beartais an Aontais, bunaíodh le Rialachán [XXXX] ó Pharlaimint na hEorpa agus ón gComhairle (an ‘Rialachán maidir le Fís Eorpach’] an creat beartais agus dlíthiúil le haghaidh comhpháirtíochtaí Eorpacha ag a bhfuil comhpháirtithe san earnáil phríobháideach agus/nó phoiblí. Is príomhghné de chur chuige beartais Fís Eorpach iad comhpháirtíochtaí Eorpacha. Bunaítear iad chun tosaíochtaí an Aontais ar a ndírítear le Fís Eorpach a sheachadadh agus le tionchar soiléir don Aontas agus do mhuintir an Aontais a áirithiú, rud is féidir a bhaint amach ar bhealach níos éifeachtaí le comhpháirtíocht, trí fhís straitéiseach a chomhroinntear idir na comhpháirtithe agus ar a n‑aontaíonn na comhpháirtithe, seachas an tAontas amháin. (2)Go háirithe, tá ról tábhachtach ag comhpháirtíochtaí faoin gcolún ‘Dúshláin Dhomhanda agus an tIomaíochas Tionsclaíoch Eorpach’ de chuid Fís Eorpach i gcuspóirí straitéiseacha, amhail dlús a chur faoin aistriú i dtreo na gcuspóirí forbartha inbhuanaithe agus Eoraip ghlas, dhigiteach a bhaint amach, agus ba cheart dóibh cur leis an téarnamh ón ngéarchéim a bhaineann le COVID‑19 nach rabhthas ag súil léi. Téann comhpháirtíochtaí Eorpacha i ngleic le dúshláin chasta trasteorann a dteastaíonn cur chuige comhtháite uathu. Táthar in ann dul i ngleic leis na clistí claochlaithe, córasacha agus margaidh a ndéantar cur síos orthu sna measúnaithe tionchar a ghabhann leis an Rialachán seo leis na comhpháirtíochtaí sin, ag tabhairt raon leathan gníomhaithe i measc na slabhraí luacha agus na n‑éiceachóras le chéile chun oibriú i dtreo fís choiteann agus an fhís sin a aistriú ansin go treochláir nithiúla agus gníomhaíochtaí cur chun feidhme comhordaithe. Thairis sin, ligeann siad d’iarrachtaí agus acmhainní a dhíriú ar thosaíochtaí coiteanna chun na dúshláin chasta a réiteach. (3)D’fhonn tosaíochtaí agus tionchar a sheachadadh, ba cheart comhpháirtíochtaí Eorpacha a fhorbairt trí rannpháirtíocht leathan ó pháirtithe leasmhara ábhartha ar fud na hEorpa, lena n‑áirítear tionscal, eagraíochtaí taighde, comhlachtaí ag a bhfuil misean seirbhíse poiblí ag leibhéal áitiúil, réigiúnach, náisiúnta nó idirnáisiúnta, agus eagraíochtaí na sochaí sibhialta, amhail fondúireachtaí a thacaíonn le agus/nó a thugann faoi thaighde agus nuálaíocht. Ba cheart dóibh a bheith ar cheann de na bearta a úsáidtear chun an comhar idir comhpháirtithe san earnáil phríobháideach agus/nó phoiblí a neartú ar an leibhéal idirnáisiúnta freisin, lena n‑áirítear trí chláir thaighde agus nuálaíochta agus infheistíocht trasteorann sa taighde agus nuálaíocht a thabhairt le chéile, chun leasanna frithpháirteacha a sholáthar do dhaoine agus gnólachtaí agus a áirithiú ag an am céanna gur féidir leis an Aontas seasamh lena leasanna i réimsí straitéiseacha. (4)Nochtadh sa mheastóireacht eatramhach ar Fís 2020 gur tugadh stór suntasach ionstraimí agus tionscnamh comhpháirtíochta isteach le himeacht ama, agus go bhfuil seacht gcineál cur chun feidhme agus thart ar 120 tionscnamh comhpháirtíochta á rith faoi Fís 2020. Anuas ar an gcastacht a ghintear le hiomadú ionstraimí agus tionscnamh, measadh nach leordhóthanach an inniúlacht a bhaineann leo ar a n‑iomlán chun cur le beartais ghaolmhara ag leibhéil an Aontais agus ag an leibhéal náisiúnta in ainneoin go seachadann siad roinnt tionchair dhearfacha maidir le dul chun cinn i leith a gcuspóirí a bhaint amach, mar shampla cláir oibre fhadtéarmacha a shocrú, comhar taighde agus nuálaíochta a struchtúrú idir gníomhaithe a bheadh scaipthe amach óna chéile murach iad, agus infheistíochtaí breise a ghiaráil. Sainítear sa mheasúnú tionchar ar Fís Eorpach mar sin go bhfuil gá le dul i ngleic le tírdhreach cistiúcháin an Aontais le haghaidh taighde agus nuálaíochta agus an tírdhreach sin a chuíchóiriú, go háirithe maidir le comhpháirtíochtaí, chomh maith le comhpháirtíochtaí a atreorú i dtreo tionchar treisithe agus tosaíochtaí an Aontais a sheachadadh. (5)D’fhonn dul i ngleic le hábhair imní den sórt sin agus chun an uaillmhian níos airde a bhaint amach le haghaidh infheistíochtaí Eorpacha, ba cheart go gcuirfidh Fís Eorpach simpliú agus athchóiriú mór ar aghaidh le haghaidh bheartas an Coimisiúin um chomhpháirtíochtaí taighde agus nuálaíochta. D’fhonn an nádúr sistéamach a bhaineann leis chun rannchuidiú le ‘claochluithe’ ar fud an Aontais i dtreo na gcuspóirí inbhuanaithe a léiriú, ba cheart go mbainfidh Fís Eorpach úsáid níos éifeachtaí as na comhpháirtíochtaí sin le cur chuige níos straitéisí, níos comhleanúnaí atá treoraithe ag tionchar. (6)Bunaítear an creat ginearálta le Rialachán (AE) 2020/852 chun a chinneadh an gcáilíonn gníomhaíocht eacnamaíoch mar ghníomhaíocht eacnamaíoch atá inbhuanaithe ó thaobh an chomhshaoil de chun infheistíochtaí inbhuanaithe a shainiú. Cruthaítear leis tagairt choiteann is féidir le hinfheisteoirí, bainc, tionscal agus taighdeoirí a úsáid nuair atáthar ag infheistiú i dtionscadail agus gníomhaíochtaí eacnamaíocha a bhfuil tionchar dearfach substaintiúil acu ar an aeráid agus an comhshaol gan aon díobháil shuntasach a dhéanamh dóibh. Is é an tagairt sin an tagairt le haghaidh infheistíochtaí glasa san Aontas. (7)I gcás inarb ábhartha, ba cheart go gcuimhneoidh comhpháirtíochtaí ar Chritéir Scagtha Theicniúla de réir Airteagal 3 agus an prionsabal ‘Gan Dochar Suntasach a Dhéanamh’ d’Airteagal 17 de Rialachán (AE) 2020/852 mar ionstraim chun ullmhacht agus rochtain a dtionscal ar mhaoiniú glas a fheabhsú a bheidh ríthábhachtach le haghaidh glacadh margaidh agus cur in úsáid níos leithne na dteicneolaíochtaí agus na réiteach a sheachadfaidh siad. Tá fianaise eolaíoch i gcroílár na gCritéar Scagtha Teicniúil. Ba cheart go mbeidh ról lárnach ag taighde agus nuálaíocht a shaothraíonn na Comhpháirtíochtaí i gcuidiú leis na gníomhaithe eacnamaíocha na caighdeáin agus na teorainn a bhunaítear sa Rialachán a bhaint amach nó dul tharstu, agus na Critéir Scagtha Theicniúla a choinneáil cothrom le dáta agus comhsheasmhach le cuspóirí an Chomhaontaithe Ghlais don Eoraip. (8)Ar bhonn an Rialacháin maidir le Fís Eorpach, ba cheart go mbeifear in ann comhpháirtíochtaí a bhunú de réir trí chineál, is iad sin, ‘cómhaoinithe’, ‘comh‑chláreagraithe’ agus ‘institiúidithe’. Ba cheart go mbeidh reachtaíocht nua de chuid an Aontais agus bunú struchtúr cur chun feidhme tiomanta de bhun Airteagail 185 nó 187 den Chonradh ar Fheidhmiú an Aontais Eorpaigh (CFAE) mar chuid de bhunú comhpháirtíochtaí institiúidithe. (9)Sainítear ocht réimse tosaíochta sa Rialachán maidir le Fís Eorpach, inar bhféadfar comhpháirtíochtaí institiúidithe a mholadh. Ar fud na réimsí tosaíochtaí sin, cuirtear roinnt tionscnamh le haghaidh comhpháirtíochtaí institiúidithe ar aghaidh agus cumhdaítear naoi gcinn díobh faoin Rialachán seo. (10)Ba cheart na gníomhaíochtaí taighde agus nuálaíochta a thugann na comhghnóthais fúthu a chistiú le Fís Eorpach. Ba cheart go bhforbróidh na comhghnóthais sineirgí dlútha le cláir eile agus ionstraimí cistithe de chuid an Aontais chun an tionchar is mó a bhaint amach, go háirithe leo siúd a thacaíonn le cur in úsáid réiteach nuálach, oideachas agus forbairt réigiúnach, d’fhonn comhtháthú eacnamaíoch agus sóisialta a mhéadú agus éagothroime a laghdú. (11)Éilítear sa chur chuige nua le haghaidh Comhpháirtíochtaí Eorpacha, agus go háirithe comhpháirtíochtaí institiúidithe Eorpacha, bealach nua leis an gcreat dlíthiúil faoina bhfeidhmeoidh siad a bhunú. Cé gur cruthaíodh gurb éifeachtach comhghnóthais a bhunú ar bhonn Airteagal 187 CFAE chun críche Fís 2020 ó thaobh cur chun feidhme, is gá cur leis sin. Dá bhrí sin, is é is aidhm leis an Rialachán seo comhleanúnachas, éifeachtúlacht, éifeachtacht agus treoshuíomh tionchair an chur chun feidhme a mhéadú trí fhorálacha Fís Eorpach, agus an taithí a fuarthas ó chur chun feidhme cláir faoi Fís 2020, a aistriú go forálacha coitianta ar fud na gcomhghnóthas ar bhealach comhoiriúnaithe. Is é is aidhm leis comhpháirtíochtaí Eorpacha a éascú chun comhar agus sineirgí lena chéile a chur ar bun, agus dá bhrí sin úsáid iomlán a bhaint as a n‑idirnascachtaí ag leibhéal eagraíochtúil. Ba cheart go bhféachfaidh comhghnóthais le deiseanna a aimsiú chun ról a thabhairt d’ionadaithe comhpháirtíochtaí Eorpacha eile a bheith rannpháirteach i ndréachtú a gclár oibre, ag aithint na réimsí nó na gcomhghníomhaíochtaí a thacódh leis na dúshláin ar bhealach níos éifeachtúla agus níos éifeachtaí, ag seachaint forluí, ag ailíniú uainiú a ngníomhaíochtaí agus rochtain ar thorthaí agus ar mhalartú eolais ábhartha eile a áirithiú. (12)I ndiaidh aithint na sineirgí idir na comhghnóthais, ba cheart go mbeidh sé mar aidhm dóibh na scaireanna buiséid ar cheart a úsáid le haghaidh gníomhaíochtaí comhlántacha nó ar chomhghníomhaíochtaí idir na comhghnóthais a chinneadh. Thairis sin, is é is aidhm leis an Rialachán seo éifeachtúlachtaí feabhsaithe agus comhchuibhiú a bhaint amach trí chomhar oibríochtúil neartaithe agus ag fiosrú barainneachtaí scála, lena n‑áirítear bunú cúloifige coitinne, ar cheart feidhmeanna tacaíochta cothrománacha a sholáthar do na comhghnóthais. Ba cheart go ndéanfaidh an chúloifig choiteann é níos éasca tionchar agus comhchuibhiú níos mó a bhaint amach ar phointí coiteanna fad a choinnítear leibhéal solúbthachta chun freastal ar riachtanais gach comhghnóthais. Ba cheart go mbunófaí struchtúr ag úsáid comhaontuithe leibhéil seirbhíse atá le tabhairt i gcrích i gcomhpháirt ag na comhghnóthais. Ba cheart go gcumhdóidh feidhmeanna comhordaithe agus riaracháin i réimsí inar scagadh go bhfuil sé éifeachtúil agus costéifeachtach i bhfeidhmeanna na cúloifige coitinne agus ba cheart go gcuirfidh siad comhlíontacht le ceanglas freagrachta gach oifigigh údaraithe aonair. Ba cheart go ndearfaí an socrú dlíthiúil chun freastal ar riachtanais choiteanna na gcomhghnóthas ar an mbealach is fearr, d’fhonn a ndlúthchomhar a áirithiú agus na sineirgí féideartha uile i measc na gcomhpháirtíochtaí Eorpacha agus, mar iarmhairt air sin, idir na codanna éagsúla den chlár Fís Eorpach agus idir na cláir eile a bhainistíonn na comhghnóthais. (13)Thug na measúnuithe tionchair maidir le gach comhghnóthas a bhunaítear faoin Rialachán fianaise a dhlisteanaíonn cur chun feidhme comhpháirtíochtaí i gcomhréir leis an Rialachán maidir le Fís Eorpach ach amháin nuair nach n‑éireodh le codanna eile den chlár Fís Eorpach, lena n‑áirítear foirmeacha eile de Chomhpháirtíochtaí Eorpacha, na cuspóirí a bhaint amach nó nach nginfidís na tionchair ionchais is gá, trína bhfuil údar le cur chun feidhme den sórt sin trí dhearcadh fadtéarmach agus leibhéal ard comhtháthaithe. (14)Le Fís Eorpach tugtar isteach cur chuige níos straitéisí agus comhleanúnaí atá treoraithe ag tionchar le haghaidh comhpháirtíochtaí Eorpacha, ag tógáil ar na ceachtanna a foghlaimíodh ón meastóireacht eatramhach ar Fís 2020. I gcomhréir leis an uaillmhian nua, is é is aidhm leis an Rialachán seo úsáid níos éifeachtaí a bhaint as comhpháirtíochtaí institiúidithe Eorpacha, go háirithe ag díriú ar chuspóirí, torthaí agus tionchar soiléir is féidir a bhaint amach faoi 2030, agus rannchuidiú soiléir leis na tosaíochtaí beartais agus beartais ghaolmhara de chuid an Aontais. Tá dlúthchomhar agus sineirgí le tionscnaimh ábhartha eile ag leibhéal an Aontais, an leibhéal náisiúnta agus an leibhéal réigiúnach, go háirithe le comhpháirtíochtaí Eorpacha eile, ríthábhachtach chun tionchar níos mó a bhaint amach agus glacadh torthaí a áirithiú. Agus measúnú á dhéanamh ar an tionchar foriomlán, ba cheart infheistíochtaí níos leithne lasmuigh de ranníocaíochtaí ó chomhpháirtithe agus a spreagann na comhghnóthais a chuireann le baint amach a gcuspóirí a chur san áireamh. (15)Tá an Rialachán seo bunaithe ar na prionsabail agus na critéir a leagtar amach sa Rialachán maidir le Fís Eorpach, lena n‑áirítear oscailteacht agus trédhearcacht, éifeacht ghiarála láidir agus gealltanais fhadtéarmacha na gcomhpháirtithe uile atá páirteach. Ar cheann de chuspóirí an Rialacháin seo tá oscailteacht na dtionscnamh i leith raon leathan eintiteas, lena n‑áirítear daoine nua, a áirithiú. Ba cheart do na comhpháirtíochtaí a bheith oscailte d’aon eintiteas eile atá toilteanach agus cumasach chun oibriú i dtreo na sprice coitinne, agus rannpháirtíocht leathan agus ghníomhach na bpáirtithe leasmhara ina ngníomhaíochtaí, ballraíocht agus rialachas a chur chun cinn, agus a áirithiú go mbainfidh gach duine de chuid na hEorpa tairbhe as na torthaí, go háirithe trí na torthaí a scaipeadh go forleathan agus gníomhaíochtaí roimh chur in úsáid ar fud an Aontais.

(16)Maidir le gníomhaíochtaí a bhaineann le sócmhainní, leasanna, neamhspleáchas nó slándáil an Aontais, ba cheart go mbeidh na bearta a leagtar amach in [Airteagal 16] den Rialachán maidir le Fís Eorpach infheidhme maidir le cláir oibre comhghnóthas. (17)Éilíonn [Iarscríbhinn III] den Rialachán maidir le Fís Eorpach go mbeidh na ranníocaíochtaí agus/nó an rannchuidiú comhchineáil ó chomhpháirtithe eile seachas an tAontas cothrom le 50 % ar a laghad, agus féadfaidh siad a bheith ionann le suas le 75 % de ghealltanais bhuiséadacha chomhiomlánaithe na Comhpháirtíochta Eorpaí. Dá dhroim sin, ba cheart don Rialachán sin an rannchuidiú is gá ó chomhaltaí comhghnóthais ag an leibhéal céanna nó ag leibhéal níos airde de rannchuidiú an Aontais a leagan amach. Ba cheart don Aontas a bheith in ann a rannchuidiú a laghdú má theipeann ar chomhaltaí, seachas an tAontas, a ngealltanais a chomhlíonadh. (18)I gcomhréir leis na huaillmhianta a leagtar amach sa Rialachán maidir le Fís Eorpach, ar cheann de na réamhchoinníollacha a ghabhann le comhpháirtíochtaí institiúidithe a bhunú tá rannchuidiú na gcomhpháirtithe a áirithiú ar feadh shaolré na dtionscnamh. Sa chomhthéacs sin, ba cheart do chomhpháirtíochtaí príobháideacha cuid shuntasach dá rannchuidiú a sholáthar i bhfoirm ranníocaíochtaí comhchineáil leis na costais oibriúcháin a ghabhann leis an gcomhghnóthas. Ba cheart do chomhghnóthais a bheith in ann féachaint le bearta a éascaíonn na ranníocaíochtaí sin trína gcláir oibre, go háirithe ag laghdú rátaí cistithe. Ba cheart do na bearta sin a bheith bunaithe ar riachtanais shonracha an chomhghnóthais agus na ngníomhaíochtaí foluiteacha. I gcásanna ina mbeidh bonn cirt leis, ba cheart go mbeidh sé indéanta coinníollacha breise lena n‑éilítear rannpháirtíocht comhalta den chomhghnóthas nó a gcomheintiteas nó a n‑eintiteas cleamhnaithe, ag díriú ar ghníomhaíochtaí inar féidir le comhpháirtithe tionscail an chomhghnóthais príomhról a ghlacadh, amhail léirithe ar scála mór agus tionscadail shuaitheanta, agus cur níos mó leis trí rátaí cistithe níos ísle. Ba cheart don stiúrthóir feidhmiúcháin faireachán a dhéanamh ar leibhéal rannpháirtíochta na gcomhaltaí d’fhonn an bord rialála a chumhachtú le gníomhaíochtaí iomchuí a ghlacadh, ag áirithiú cothromaíocht idir tiomantas na gcomhpháirtithe agus oscailteacht. I gcásanna ina mbeidh bonn cirt iomchuí leis, féadfar an caiteachas caipitiúil le haghaidh, e.g. léirithe ar scála mór nó tionscadail shuaitheanta, a chur san áireamh mar chostas incháilithe i gcomhréir leis an gcreat dlíthiúil. (19)I gcomhréir leis an bprionsabal maidir le ranníocaíochtaí a chomhroinnt go cothrom idir comhaltaí na gcomhghnóthas, ba cheart ranníocaíochtaí airgeadais le haghaidh costais riaracháin an chomhghnóthas a chomhroinnt go cothrom idir an tAontas agus comhaltaí seachas an tAontas. Níor cheart diallta ón bprionsabal sin a mheas ach i gcásanna eisceachtúla a bhfuil bonn cirt leo, amhail nuair a bheadh na ranníocaíochtaí le haghaidh comhpháirteanna nó eintiteas cleamhnaithe, go háirithe fiontair bheaga agus mheánmhéide (FBManna), ag leibhéal chomh ard go mbeidís ina gcúis le damáiste díréireach don dreasacht a bhainfeadh le bheith nó le fanacht mar chomhpháirt nó eintiteas cleamhnaithe de chuid an chomhghnóthais mar thoradh ar mhéid nó struchtúr ballraíochta de chuid an chomhghnóthais seachas an tAontas. Sna cásanna sin, ba cheart d’íoschéatadán na ranníocaíochta airgeadais bliantúla ó chomhaltaí seachas an tAontas le haghaidh chostais riaracháin an chomhghnóthais a bheith cothrom le 20 % de na costais riaracháin bhliantúla fhoriomlána agus ba cheart do ranníocaíochtaí ó FBManna a bheith cuid mhaith níos ísle ná iad siúd a fhaightear ó chomheintitis nó ó eintitis chleamhnaithe níos mó. Chomh luath agus a bhaintear mais chriticiúil ballraíochta amach a ligeann ranníocaíocht atá níos airde ná 20 % de na costais riaracháin bhliantúla fhoriomlána, ba cheart ranníocaíochtaí bliantúla na comhpháirte nó an eintitis chleamhnaithe a choinneáil nó a mhéadú d’fhonn sciar na gcomhaltaí, seachas an tAontas, sa rannchuidiú foriomlán le haghaidh chostais riaracháin bhliantúla an chomhghnóthais a mhéadú céim ar chéim. Ba cheart go bhféachfaidh comhaltaí an chomhghnóthais seachas an tAontas le líon na gcomheintiteas nó na n‑eintiteas cleamhnaithe a mhéadú chun a ranníocaíocht a uasmhéadú go 50 % de chostais riaracháin an chomhghnóthais thar a shaolré. (20)Éilítear faoin Rialachán maidir le Fís Eorpach go léiríonn na comhpháirtithe a ngealltanas fadtéarmach, lena n‑áirítear íos‑sciar d’infheistíochtaí poiblí agus/nó príobháideacha. Dá dhroim sin, ní mór don Aontas comhaltaí bunaidh atá bunaithe i mballstáit, tíortha nó eagraíochtaí idirnáisiúnta a ghabhann leis an gClár Fís Eorpach nó eagraíochtaí idirnáisiúnta a aithint sa Rialachán seo. I gcás inár gá, áfach, ba cheart a bheith in ann bonn ballraíochta comhghnóthas a mhéadú i ndiaidh a mbunaithe le comhaltaí comhlachaithe a roghnaíodh tar éis nósanna imeachta oscailte agus trédhearcacha, ag cur na forbairtí teicneolaíochta nua nó comhlachas tíortha breise sa Chlár Fís Eorpach san áireamh go háirithe. Ba cheart go dtabharfar deis d’eintitis dhlítheanacha a bhfuil suim acu tacú le cuspóirí na gcomhghnóthas ina réimsí sonracha taighde a bheith ina gcomhpháirtithe rannchuidithe de na comhghnóthais sin gan a bheith ina gcomhaltaí. (21)Áirítear comhpháirtíocht phríobháideach phoiblí atá tairbhiúil do gach comhalta atá páirteach ann le comhghnóthas a bhunú, lena n‑áirítear ag cur chun cinn cinnteacht maidir le leithdháiltí móra buiséad le haghaidh na dtionscal ábhartha in imeacht 7 mbliana. Ceadaítear tionchar a fháil go díreach nó trí na hionadaithe tionscail, nuair atáthar mar chomhalta bunaidh nó comhalta comhlachaithe, nó i gceann dá n‑eintitis chleamhnaithe, i mbord rialála an chomhghnóthais. Is é an bord rialála comhlacht cinnteoireachta an chomhghnóthais a chinneann treoshuíomh straitéiseach fadtéarmach na comhpháirtíochta, chomh maith lena tosaíochtaí bliantúla. Ba cheart do chomhaltaí bunaidh agus comhaltaí comhlachaithe agus más infheidhme ag déanamh ionadaíochta ar a gcomheintitis, a bheith in ann dá bhrí sin rannchuidiú le clár oibre agus leagan amach tosaíochtaí an chomhghnóthais tríd an gClár Oibre Straitéiseach um Thaighde agus Nuálaíocht a ghlacadh, chomh maith leis an gclár oibre bliantúil a ghlacadh, lena n‑áirítear ábhar an ghlao ar thograí, an ráta cistithe infheidhme in aghaidh na topaice glao, agus na rialacha lena mbaineann maidir le nósanna imeachta cur isteach, meastóireachta, roghnaithe, bronnta agus athbhreithnithe. (22)Is iomchuí go léireoidh na comhaltaí seachas an tAontas a dtiomantas do chur chun feidhme an Rialacháin seo trí bhíthin litir ghealltanais. Ba cheart do na litreacha gealltanais sin a bheith bailí faoin dlí ar feadh shaolré an tionscnaimh agus ba cheart don chomhghnóthas agus don Choimisiún faireachán grinn a dhéanamh orthu. Ba cheart go gcruthófar le comhghnóthais timpeallacht dlíthiúil agus eagraíochtúil a chumasaíonn comhaltaí lena ngealltanais a sheachadadh fad a áirithítear oscailteacht leanúnach an tionscnaimh agus trédhearcacht le linn a gcur chun feidhme, go háirithe maidir le tosaíochtaí a leagan amach agus le haghaidh rannpháirtíocht i nglao ar thograí. (23)Is bunchloch den Chreatchlár Fís Eorpach é simpliú breise a bhaint amach. Sa chomhthéacs sin, ba cheart sásra tuairisce simplithe a bheith ann do chomhpháirtithe nach bhfuil orthu tuairisciú ar chostais neamh‑incháilithe a thuilleadh. Níor cheart ranníocaíochtaí comhchineáil le haghaidh gníomhaíochtaí oibriúcháin a chur san áireamh ach ar bhonn costais incháilithe amháin. Ligeann sé sin do ríomh uathoibríoch ranníocaíochtaí comhchineáil le haghaidh gníomhaíochtaí oibríochtúla trí uirlisí TF Fís Eorpach, íslíonn sé an t‑ualach riaracháin i gcomhair comhpháirtithe agus beidh an sásra tuairiscithe i leith ranníocaíochtaí níos éifeachtaí. Ba cheart do chomhghnóthais faireachán grinn a dhéanamh ar ranníocaíochtaí comhchineáil le haghaidh gníomhaíochtaí oibríochtúla agus ba cheart do stiúrthóir feidhmiúcháin an bhoird rialála tuarascálacha a réiteach go rialta chun a shuí an bhfuil an dul chun cinn atá á déanamh i dtreo spriocanna na ranníocaíochtaí comhchineáil a bhaint amach sásúil go leor. Ba cheart don bhord rialála measúnú a dhéanamh ar na hiarrachtaí a rinne na comhaltaí agus na torthaí a bhain siad amach a chuireann leis na gníomhaíochtaí oibríochtúla, chomh maith le fachtóirí eile, amhail leibhéal rannpháirtíochta FBManna agus tarraingteacht an tionscnaimh do dhreamanna nua. Nuair is gá, ba cheart dó bearta leighis agus ceartaithe iomchuí a ghlacadh ag cur na prionsabail atá bunaithe ar oscailteacht agus trédhearcacht san áireamh. (24)Ba cheart do na comhghnóthais deis agus spreagadh córasach a sholáthar do chomhaltaí seachas an tAontas chun a ngníomhaíochtaí taighde agus nuálaíochta a chur le gníomhaíochtaí an chomhghnóthais. Níor cheart go bhfaighidh gníomhaíochtaí breise tacaíocht airgeadais ón gcomhghnóthas. Is féidir iad a chur san áireamh, áfach, mar ranníocaíochtaí comhchineáil ó chomhaltaí nuair atá na ranníocaíochtaí sin ag cur le cuspóirí an chomhghnóthais agus nasctha go díreach lena ghníomhaíochtaí. Is féidir an nasc sin a bhunú trí ghlacadh na dtorthaí ó ghníomhaíochtaí indíreacha atá cistithe ag an gcomhghnóthas nó trína thionscnaimh roimhe sin, nó trí bhreisluach suntasach don Aontas a léiriú. Ba cheart don Rialachán seo forálacha níos sonraí a leagan síos maidir le raon feidhme na ngníomhaíochtaí breise le haghaidh gach comhghnóthais, a mhéid a bhfuil gá leis chun an treoíocht agus an tionchar inmhianaithe a bhaint amach. Ba cheart do bhoird rialála comhghnóthas cinneadh breise a dhéanamh, maidir le luacháil na ranníocaíochtaí, faoi cibé an bhfuil gá le modhanna simplithe amhail cnapshuimeanna nó costais aonaid a úsáid chun simpliú, éifeachtúlacht costais agus leibhéal cosanta iomchuí le haghaidh sonraí tráchtála rúnda a bhaint amach. (25)Ba cheart do rialú na gcomhghnóthas a áirithiú go bhfuil a bpróisis chinnteoireachta oiriúnach chun coimeád cothrom le dáta leis an timpeallacht shocheacnamaíoch agus teicneolaíochta a bhíonn ag athrú go tapa agus le dúshláin dhomhanda. Ba cheart do chomhghnóthais tairbhe a bhaint as saineolas, comhairle agus tacaíocht ó gach páirtí leasmhar ábhartha, d’fhonn a gcúraimí a chur chun feidhme go héifeachtach agus sineirgí ag leibhéal an Aontais agus ag an leibhéal náisiúnta a áirithiú. Dá bhrí sin, ba cheart na comhghnóthais a chumhachtú chun comhlachtaí comhairleacha a bhunú d’fhonn sainchomhairle agus aon chúram eile de chineál comhairleach is gá chun cuspóirí an chomhghnóthais a bhaint amach a sholáthar dóibh. Agus na comhlachtaí comhairleacha á mbunú, ba cheart do chomhghnóthais ionadaíocht chothrom saineolaithe laistigh de raon feidhme an chomhghnóthais, lena n‑áirítear maidir le cothromaíocht inscne, a áirithiú. Ba cheart do dhearcthaí eolaíochta chomh maith le dearcthaí údarás náisiúnta agus réigiúnach agus páirtithe leasmhara eile na gcomhghnóthas a bheith mar chuid den chomhairle a sholáthraíonn na comhlachtaí sin. (26)Ba cheart do chomhghnóthais a bheith in ann comhlacht comhairleach le feidhm chomhairleach eolaíochta a bhunú. Ba cheart don chomhlacht sin nó dá chomhaltaí a bheith in ann comhairle agus tacaíocht eolaíoch neamhspleách a sholáthar don chomhghnóthas faoi seach. Ba cheart pleananna oibre bliantúla, gníomhaíochtaí breise chomh maith le haon ghnéithe eile de chúraimí an chomhghnóthais, go háirithe, a bheith i gceist leis an gcomhairle eolaíoch, mar is gá. (27)Ba cheart do chomhghnóthais a áirithiú go bhfuil na ballstáit ar an eolas go leordhóthanach faoi ghníomhaíochtaí an chomhghnóthais, gur féidir leo faisnéis thráthúil a sholáthar maidir le gníomhaíochtaí ar tugadh fúthu sna ballstáit agus go bhfuil an deis acu cur leis na próisis ullmhúcháin agus chinnteoireachta. Tá tábhacht ar leith leis an idirphlé sin leis na ballstáit i gcomhthéacs na sineirgí agus an gá atá le hailíniú na n‑iarrachtaí agus na ngníomhaíochtaí ag leibhéal náisiúnta, réigiúnach, an Aontais agus Eorpach a áirithiú chun níos mó tionchair a chruthú. Ba cheart do chomhghnóthais gan rannpháirtíocht dhíreach nó indíreach ó na ballstáit mar chomhpháirtithe Grúpa Ionadaithe na mBallstát a bhunú agus is é a bheidh mar aidhm leis gníomhaíochtaí na gcomhghnóthas a ailíniú leis na beartais agus na gníomhaíochtaí a ghlactar ag an leibhéal náisiúnta agus réigiúnach. (28)D’fhonn a áirithiú go bhfuil comhghnóthais ar an eolas faoi dhearcthaí agus tuairimí páirtithe leasmhara ón slabhra luacha iomlán ina réimsí faoi seach, ba cheart do chomhghnóthais a bheith in ann a ngrúpaí comhairleacha de pháirtithe leasmhara faoi seach a bhunú, le dul i gcomhairle leo maidir le saincheisteanna cothrománacha nó ceisteanna sonracha, de réir riachtanais gach comhghnóthais. Ba cheart do ghrúpaí den sórt sin a bheith oscailte do gach páirtí leasmhar poiblí agus príobháideach, lena n‑áirítear leasghrúpaí eagraithe, agus leasghrúpaí idirnáisiúnta ó na ballstáit, ó thíortha gaolmhara agus ó thíortha eile, atá gníomhach i réimse an chomhghnóthais. (29)Ba cheart do na comhghnóthais feidhmiú ar bhealach oscailte agus trédhearcach agus an fhaisnéis ábhartha go léir a sholáthar dá gcomhlachtaí iomchuí ar bhonn caoithiúil chomh maith lena gcuid gníomhaíochtaí a chur chun cinn, lena n‑áirítear gníomhaíochtaí faisnéise agus scaipthe, don phobal i gcoitinne. (30)Ba cheart na comhghnóthais a chur chun feidhme ag úsáid struchtúr agus rialacha a chuireann le héifeachtúlacht agus a áirithíonn simpliú. Chun na críche sin, ba cheart do na comhghnóthais rialacha airgeadais atá sonrach dá riachtanais a ghlacadh i gcomhréir le hAirteagal 71 de Rialachán (AE, Euratom) Uimh. 2018/1046 ó Pharlaimint na hEorpa agus ón gComhairle. (31)Ba cheart cur chun feidhme an chomhghnóthais a bheith bunaithe ar na critéir a leagtar amach le haghaidh comhpháirtíochtaí institiúidithe sa Rialachán maidir le Fís Eorpach. Ba cheart go dtacófaí leis ag úsáid modhanna leictreonacha atá á mbainistiú ag an gCoimisiún. Tá faisnéis a bhaineann le gníomhaíochtaí indíreacha atá cistithe ag na comhghnóthais, lena n‑áirítear torthaí, fíor‑riachtanach chun beartais nó cláir an Aontais a fhorbairt, a chur chun feidhme, a fhaire agus a mheas. Dá bhrí sin, ba cheart do Chomhghnóthais a áirithiú go bhfuil rochtain ag institiúidí an Aontais agus comhlachtaí, oifigí nó ghníomhaireachtaí an Aontais ar an bhfaisnéis uile a bhaineann leis na gníomhaíochtaí indíreacha a chistíonn siad, lena n‑áirítear torthaí na dtairbhithe atá rannpháirteach i ngníomhaíochtaí indíreacha. Ba cheart na cearta rochtana sin a theorannú d’úsáid neamhthráchtála agus neamhiomaíoch agus ba cheart dóibh na rialacha rúndachta is infheidhme a chomhlíonadh. Ba cheart rochtain a thabhairt d’fhoireann institiúidí an Aontais agus d’fhoireann chomhlachtaí, oifigí nó ghníomhaireachtaí an Aontais faoi réir caighdeáin leordhóthanacha TF maidir le slándáil agus slándáil faisnéise agus i gcomhréir le prionsabail an riachtanais agus na comhréireachta. (32)Ba cheart do rannpháirtíocht i ngníomhaíochtaí indíreacha a chistíonn comhghnóthais faoi Fís Eorpach na rialacha a leagtar amach sa Rialachán maidir le Fís Eorpach a chomhlíonadh. Ba cheart do na comhghnóthais a áirithiú go gcuirfear na rialacha sin i bhfeidhm go seasmhach bunaithe ar bhearta ábhartha arna nglacadh ag an gCoimisiún. Ba cheart do na comhghnóthais an tsamhail chorparáideach den chomhaontú deontais a d’ullmhaigh an Coimisiún a úsáid. Maidir leis an tréimhse chun agóid a dhéanamh in aghaidh aistriú úinéireacht na dtorthaí dá dtagraítear in [Airteagal 36(4)] den Rialachán maidir le Fís Eorpach, ba cheart fad na sraitheanna nuálaíochta sna réimsí a chumhdaítear faoi na comhghnóthais faoi seach a chur san áireamh. (33)Ar cheann de phríomhchuspóirí na gcomhghnóthas tá cumas eacnamaíoch an Aontais a chothú, go háirithe a neamhspleáchas eolaíochta agus teicneolaíochta. Thairis sin, cuirtear an gá atá le hinfheistiú i bpríomhtheicneolaíochtaí amhail 5G, Intleacht Shaorga, an néal, cibearshlándáil agus teicneolaíocht ghlas, agus luachshocrú ba dteicneolaíochtaí sin san Aontas, i dtábhacht sa téarnamh i ndiaidh na paindéime. Beidh ról tábhachtach ag na torthaí a ghinfidh na rannpháirtithe uile chuige sin, agus bainfidh na rannpháirtithe uile tairbhe as cistiú an Aontais trí na torthaí a ghinfear leis an tionscadal agus le cearta rochtana ar na torthaí sin, fiú na rannpháirtithe nach bhfaigheann cistiú ón Aontas. Dá bhrí sin, d’fhonn leasanna an Aontais a chosaint, ba cheart go mbeadh feidhm ag an gceart chun agóid a dhéanamh in aghaidh aistriú úinéireacht na dtorthaí nó bronnadh ceadúnas eisiach i leith torthaí maidir le rannpháirtithe nach bhfaigheann cistiú ón Aontas freisin. Agus an ceart seo chun agóid a dhéanamh á fheidhmiú, ba cheart don chomhghnóthas cothromaíocht chóir a aimsiú idir leasanna an Aontais agus cosaint chearta bunúsacha thorthaí na rannpháirtithe gan chistiú i gcomhréir le prionsabal na comhréireachta, ag cur san áireamh nach bhfaigheann na rannpháirtithe sin aon chistiú ón Aontas don ghníomhaíocht ónar gineadh na torthaí. (34)Ba cheart ranníocaíocht airgeadais an Aontais a bhainistiú i gcomhréir leis an bprionsabal maidir le bainistíocht fhónta airgeadais agus leis na rialacha maidir le bainistíocht indíreach a leagtar amach i Rialachán (AE, Euratom) Uimh. 2018/1046. (35)Chun críche an tsimplithe, ba cheart an t‑ualach riaracháin a laghdú do na páirtithe uile. Ba cheart iniúchtaí dúbailte agus méideanna díréireacha doiciméad agus tuairiscithe a sheachaint. Ba cheart iniúchadh ar chistí an Aontais faoin Rialachán seo a dhéanamh i gcomhréir leis an Rialachán maidir le Fís Eorpach agus cláir chistithe ábhartha eile de chuid an Aontais.

(36)Ba cheart leasanna airgeadais an Aontais agus comhaltaí eile na gcomhghnóthas a chosaint trí bhearta comhréireacha feadh an timthrialla caiteachais, lena n‑áirítear neamhrialtachtaí a chosc, a bhrath agus a imscrúdú, agus cistí a cailleadh, a íocadh go mícheart nó a úsáideadh go mícheart a ghnóthú agus, nuair is iomchuí sin, pionóis riaracháin agus airgeadais a ghearradh i gcomhréir le Rialachán (AE, Euratom) Uimh. 2018/1046. I bhfianaise chineál sonrach na ngníomhaíochtaí a chuir roinnt de na comhghnóthais chun feidhme faoina dteastófar iad a chéimniú amach thar roinnt blianta, ba cheart don Choimisiún agus don chomhghnóthas ábhartha a bheith in ann na gealltanais bhuiséadacha bhliantúla a roinnt ina dtráthchodanna bliantúla. Ar an gcaoi sin, féadfar gealltanais bhuiséadacha na gcomhghnóthas dá dtagraítear i bpointí (b), (d) agus (h) d’Airteagal 3(1) a roinnt ina dtráthchodanna bliantúla. Go dtí an 31 Nollaig 2024, ní sháróidh méid carnach na ngealltanas buiséadach sin 50 % d’uasranníocaíocht an Aontais a leagtar amach in Airteagail 10 agus 145. Ón 1 Eanáir 2025 ar aghaidh, ní chumhdófar 20 % de bhuiséad carnach na mblianta iarmharacha le tráthchodanna bliantúla. (37)I bhfianaise chineál sonrach agus stádas reatha na gcomhghnóthas, ba cheart go leanfaidh siad a bheith faoi réir urscaoileadh ar leithligh. Ba cheart don Chúirt Iniúchóirí na cuntais agus dlíthiúlacht agus rialtacht na n‑idirbheart is bun leo a iniúchadh. (38)I gcomhréir le [hAirteagal 8(2)(c)] den Rialachán maidir le Fís Eorpach, ba cheart do chomhghnóthais cur chuige saolré soiléir a bheith acu. D’fhonn leasanna airgeadais an Aontais a chosaint go leordhóthanach, ba cheart comhghnóthais a bhunú ar feadh tréimhse a chríochnaíonn ar an 31 Nollaig 2031 chun deis a thabhairt dóibh a bhfreagrachtaí maidir le cur chun feidhme deontais a fheidhmiú go dtí go gcuirfear na gníomhaíochtaí indíreacha deiridh a seoladh i gcrích. (39)I gcomhthéacs thosaíocht an Choimisiúin Eorpaigh maidir le ‘Comhaontú Glas don Eoraip’ lena dtacaíonn Straitéis Bithgheilleagair athbhreithnithe an Aontais, Straitéis Bithéagsúlachta an Aontais Eorpaigh, an Chumarsáid ‘Pláinéad Glan do Chách’, an Plean Gníomhaíochta don Gheilleagar Ciorclach agus an chumarsáid ‘Ón bhFeirm go dtí an Forc’, ba cheart go n‑éireoidh earnáil bhithbhunaithe na hEorpa, lena n‑áirítear FBManna, réigiúin agus príomhtháirgeoirí aeráidneodrach, níos ciorclaí agus níos inbhuanaithe fad a fhanann siad iomaíoch ar an scála domhanda. Féadfaidh éiceachóras nuálaíochta bithbhunaithe atá láidir, éifeachtúil ó thaobh acmhainní agus iomaíoch spleáchas ar amhábhar iontaise agus acmhainní mianracha neamh‑inathnuaite a laghdú agus dlús a chur le hionadaíocht na n‑ábhar agus na n‑acmhainní sin. Féadfaidh sé táirgí, ábhair, próisis agus mianraí in‑athnuaite bithbhunaithe a fhorbairt ó dhramhaíl agus bithmhais tríd an nuálaíocht atá treoraithe ag inbhuanaitheacht agus ciorclaíocht. Féadfaidh éiceachóras den sórt sin luach a chruthú freisin ó bhunábhar áitiúil – lena n‑áirítear dramhaíl, fuíll agus taobhshruthanna – chun poist, fás agus forbairt eacnamaíoch a sheachadadh ar fud an Aontais, ní hamháin i gceantair uirbeacha ach i gcríocha tuaithe agus cósta freisin, áit a dtáirgtear bithmhais agus ar réigiúin imeallacha iad go minic inar annamh a mbaintear tairbhe as forbairt thionsclaíoch. (40)Dhírigh an Comhghnóthas Tionscail Bhithbhunaithe a bunaíodh faoi Fís 2020 ar úsáid inbhuanaithe acmhainní, go háirithe earnálacha atá dian ó thaobh acmhainní de agus a bhfuil tionchar mór acu, amhail talmhaíocht, monaraíocht teicstílí agus foirgníocht, ag díriú freisin ar oibritheoirí, monaróirí, plandaí agus monarchana áitiúla go háirithe. Bhí sraith láidir de 34 mholadh mar chuid dá mheastóireacht eatramhach a foilsíodh i mí Dheireadh Fómhair 2017 agus léirítear na moltaí sin i ndearadh an Chomhghnóthais um Eoraip Chiorclach Bhithbhunaithe a bhunaítear leis an Rialachán seo. Ní leanúint dhíreach de Comhghnóthas Tionscail Bhithbhunaithe é an Comhghnóthas um Eoraip Chiorclach Bhithbhunaithe ach clár a thógann ar na gaiscí a bhain an comhghnóthas roimhe amach agus a théann i ngleic leis na heasnaimh a bhain leis. I gcomhréir leis na moltaí sin, ba cheart do raon níos leithne de pháirtithe leasmhara, lena n‑áirítear an earnáil phríomhúil (talmhaíocht, dobharshaothrú, iascaigh agus foraoiseacht) chomh maith le soláthraithe dramhaíola, fuíoll agus taobhshruthanna, údaráis réigiúnacha agus infheisteoirí a bheith rannpháirteach sa Chomhghnóthas um Eoraip Chiorclach Bhithbhunaithe chun clistí sa mhargadh agus próisis bhithbhunaithe neamh‑inbhuanaithe a chosc. D’fhonn a chuspóirí a sheachadadh, níor cheart ach tionscadail a léiríonn meas do phrionsabail na ciorclaíochta, na hinbhuanaitheachta agus na dteorainneacha pláinéadacha a chistiú. (41)Ba cheart don Chomhghnóthas um Eoraip Chiorclach Bhithbhunaithe Grúpaí Imscartha a bhunú ar cheart a bheith mar chomhlachtaí comhairleacha agus ar cheart dóibh páirt ghníomhach a ghlacadh sna cinntí straitéiseacha a leagann síos an clár oibre don chomhpháirtíocht. Tá sé ríthábhachtach go gcuirfear na comhlachtaí comhairleacha sin san áireamh sa struchtúr rialála le rannpháirtíocht níos leithne agus níos mó infheistíocht phríobháideach a áirithiú san earnáil chiorclach bhithbhunaithe. Ba cheart do na Grúpaí Imscartha go háirithe tacaíocht a sholáthar do chruinnithe straitéiseacha an Bhoird Rialála ina mbíonn ceannairí tionscail, na hionadaithe páirtithe leasmhara agus ionadaithe ardleibhéil an Choimisiúin ar an mBord Rialála buan chun treoshuíomh straitéiseach na comhpháirtíochta a phlé agus a leagan amach. (42)Ba cheart gurb é príomhchuspóir an Chomhghnóthais um Eitlíocht Ghlan rannchuidiú le lorg éiceolaíochta na heitlíochta a laghdú trí dhlús a chur le forbairt teicneolaíochtaí eitlíochta atá neodrach ó thaobh aeráide de lena gcur in úsáid a luaithe agus is féidir, dá bhrí sin dhéanfar rannchuidiú nach beag leis na cuspóirí uaillmhianacha maidir le tionchar ar an gcomhshaol a mhaolú a ghabhann leis an gComhaontú Glas don Eoraip, is é sin, laghdú 55 % in astaíochtaí i gcomparáid leis na leibhéil a bhí ann in 1990 faoin mbliain 2030, agus aeráidneodracht a bhaint amach faoi 2050. Ní féidir an chuspóir sin a bhaint amach ach trí dhlús a chur leis na próisis taighde agus nuálaíochta in aerloingseoireacht agus na próisis sin a bharrfheabhsú agus trí iomaíochas domhanda thionscal eitlíochta an Aontais a fheabhsú. Ba cheart don Chomhghnóthas um Eitlíocht Ghlan a áirithiú go bhfanann eitlíocht níos glaine sábháilte, slán agus éifeachtúil chun paisinéirí agus earraí a iompar d’aer. (43)Tógann an Comhghnóthas um Eitlíocht Ghlan ar an taithí a fuarthas ó Chomhghnóthas Spéire Glaine agus ó Chomhghnóthas Spéire Glaine 2. Ba cheart don chomhpháirtíocht nua a bheith níos uaillmhianaí ag díriú ar léiritheoirí ceannródaíocha a fhorbairt. I gcomhréir leis na torthaí ón meastóireacht eatramhach ar Chomhghnóthas Spéire Glaine 2, ba cheart do thionscnamh nua a áirithiú go bhfuil bunús ‘cáis ghnó’ le gach léiritheoir ionas go mbeidh na teicneolaíochtaí a fhorbrófar in ann freastal go ceart ar an ‘gcur in úsáid a luaithe is féidir’, rud atá ina phríomhthosaíocht. Dá bhrí sin, ba cheart don tionscnamh nua díriú ar infheictheacht a chuspóirí saothraithe aonair a mhéadú agus cumais faireacháin, bhainistíochta agus tuairisce an chomhghnóthais a neartú chun castacht na hiarrachta taighde agus nuálaíochta a éilítear ionas go mbeidh an chomhpháirtíocht in ann a gcuspóirí a bhaint amach a léiriú. (44)Ba cheart don Chomhghnóthas um Eitlíocht Ghlan bonn ballraíochta éagsúil a thógáil, ag tabhairt raon leathan páirtithe leasmhara agus smaointe le chéile. D’fhonn na cuir chuige a bhfuil an gealladh is mó fúthu agus na heintitis atá in ann iad a bhaint amach a shainaithint, sheol an Coimisiún glao ar léiriú smaointe agus ar chomhaltaí féideartha. Ba cheart go gceadófaí don Bhord Rialála comhaltaí comhlachaithe a roghnú bunaithe ar thorthaí an ghlao sin d’fhonn foráil a dhéanamh le haghaidh leathnú tapa an ghrúpa comhaltaí. (45)D’fhonn tionchar na ngníomhaíochtaí taighde agus nuálaíochta ar laghdú éifeachtach astaíochtaí agus digitiú an tionscail eitlíochta a thugann na Comhghnóthais um Eitlíocht Ghlan agus Taighde BAT 3 an Aerspáis Eorpaigh Aonair fúthu a uasmhéadú agus a bhrostú, ba cheart dóibh féachaint le comhoibriú le Gníomhaireacht Sábháilteachta Eitlíochta na hEorpa (EASA) ar obair na comhpháirtíochta, ag áirithiú go ndéantar eolas ar na teicneolaíochtaí nua a forbraíodh go luath. Beidh sé sin ríthábhachtach chun dlús a chur le húsáid mhargaidh, ag éascú an phróisis creidiúnaithe do na táirgí agus na seirbhísí a leanann as sin mar a éilítear ag Rialachán (AE) 2018/1189. (46)D’fhonn sineirgí idir cláir ag leibhéal an Aontais, an leibhéal náisiúnta agus an leibhéal réigiúnach a uasmhéadú, ba cheart do Ghrúpa Ionadaithe na mBallstát de chuid an Chomhghnóthais um Eitlíocht Ghlan na féidearthachtaí a fhiosrú chun tacaíocht airgeadais a sholáthar ag an leibhéal náisiúnta do thograí sármhaithe nár roghnaigh an Comhghnóthas um Eitlíocht Ghlan mar thoradh ar an iomarca suibscríofa. (47)Tá an Eoraip ag dul i ngleic leis an dúshlán a bhaineann le ról ceannasach a imirt maidir le costais shochaíocha astaíochtaí gás ceaptha teasa san aer a inmheánú sa tsamhail ghnó le haghaidh aeriompair fad a leanann sí ar aghaidh ag áirithiú ‘cothroime iomaíochta’ i gcomhair táirgí Eorpacha ar an margadh domhanda. Dá bhrí sin, ba cheart don Chomhghnóthas um Eitlíocht Ghlan tacú leis na hionadaithe Eorpacha sna hiarrachtaí maidir le caighdeánú idirnáisiúnta agus reachtaíocht idirnáisiúnta. (48)Tháinig athrú suntasach ar an tsuim a chuirtear san Hidrigin le 5 bliana anuas agus shínigh agus dhaingnigh gach Ballstát Comhaontú Pháras de chuid Chomhdháil na bPáirtithe (COP21). Ag deireadh 2019, thíolaic an Coimisiún an Comhaontú Glas don Eoraip, arb é is aidhm don Aontas a chlaochlú ina shochaí chóir agus rathúil, ina mbeidh geilleagar nua‑aimseartha agus iomaíoch, atá tíosach ó thaobh acmhainní de, áit nach mbeidh aon ghlan‑astaíochtaí gás ceaptha teasa ann faoi 2050. Áirítear hidrigin ghlan, cealla breosla, breosla malartach agus stóráil fuinnimh i measc na réimsí tosaíochta. Tá Hidrigin le feiceáil go ríshoiléir sna ‘Teachtaireachtaí ar straitéis hidrigine le go mbeadh an Eoraip aeráidneodrach agus Straitéis an Aontais Eorpaigh um Chomhtháthú Córais Fuinnimh’ i mí Iúil 2020, agus ag seoladh na Comhghuaillíochta Eorpaí don Hidrigin Ghlan trína dtugtar na páirtithe leasmhara uile le chéile chun riachtanais teicneolaíochta, deiseanna infheistíochta agus bacainní rialála a aithint chun éiceachóras hidrigine slán a thógáil san Aontas. (49)Tacaíodh le gníomhaíochtaí tiomnaithe taighde agus nuálaíochta a bhaineann le feidhmeanna hidrigine ó 2008, go príomha tríd na Comhghnóthais um Chruachadh Breosla agus Hidrigin (Comhghnóthas FCH agus Comhghnóthas FCH 2) faoi FP7 agus Fís 2020 chomh maith le tionscadail thraidisiúnta chomhoibríocha, ag cumhdach gach céime/réimse de shlabhra luacha na hidrigine. Ba cheart don Chomhghnóthas um Hidrigin Ghlan cumas eolaíochta an Aontais a neartú agus a chomhtháthú chun dlús a chur le forbairt agus feabhsú ardfheidhmeanna hidrigine glaine atá réidh don mhargadh, ar fud úsáidí deiridh fuinnimh, iompair, tógála agus tionscail. Ní bheifear in ann é sin a dhéanamh ach má chuirtear neartú iomaíochais shlabhra luacha hidrigine an Aontais leis, go háirithe FBManna. (50)D’fhonn cuspóirí eolaíochta an Chomhghnóthais um Hidrigin Ghlan a bhaint amach, ba cheart deis a thabhairt do gach earnáil a bhaineann leis an ngeilleagar hidrigine a bheith rannpháirteach in ullmhú agus i gcur chun feidhme a Chláir Oibre Straitéisigh um Thaighde agus Nuálaíocht. Ba cheart don earnáil phoiblí a bheith rannpháirteach freisin, go háirithe údaráis réigiúnacha agus náisiúnta, agus údaráis náisiúnta freagrach as beartais aeráide agus bearta a bhaineann le sásraí margaidh a bhunú, chun na bearnaí idir forbairt teicneolaíochta atá réidh don mhargadh agus úsáid ar scála mór a líonadh. (51)Ós rud é gur féidir hidrigin a úsáid mar bhreosla, iompróir fuinnimh agus chun fuinneamh a stóráil, tá sé fíor‑riachtanach go mbunaítear comhar struchtúrtha le neart comhpháirtíochtaí eile de chuid Fís Eorpach, go háirithe le haghaidh úsáid deiridh leis an gcomhpháirtíocht um hidrigin ghlan. Ba cheart don comhpháirtíocht um hidrigin ghlam idirghníomhú le hiompar de bhóthar agus iompar d’uisce atá saor ó astaíochtaí, iarnród na hEorpa, eitlíocht ghlan, próisis don phláinéad agus comhpháirtíochtaí um chruach ghlan. Chun na críche sin, ba cheart struchtúr a bhunú a thuairiscíonn don Bhord Rialála d’fhonn comhar agus sineirgí idir na comhpháirtíochtaí sin i réimse na hidrigine a áirithiú. Bheadh an tionscnamh um hidrigin ghlan ar an aon chomhpháirtíocht a dhíríonn ar aghaidh a thabhairt ar theicneolaíochtaí táirgthe hidrigine. Ba cheart do chomhar le comhpháirtíochtaí úsáide deiridh díriú go háirithe ar an teicneolaíocht a léiriú agus na sonraíochtaí comhshonracha. (52)Cuireann iarnróid le Limistéar Eorpach Iompair Aonair (SETA) agus is buneilimint iad de bheartas forbartha inbhuanaithe fadtéarmach an Aontais. I dtéarmaí méid eacnamaíoch, is é EUR 69 mbilliún oll‑bhreisluach díreach earnáil iarnróid na hEorpa agus a holl‑bhreisluach indíreach cothrom le EUR 80 billiún. Fostaíodh 1.3 milliún duine go díreach san earnáil iarnróid agus bhí ní ba mhó ná milliún duine fostaithe go hindíreach. (53)Is é is aidhm don Chomhaontú Glas don Eoraip sochaí chothrom rathúil a dhéanamh den Aontas, ina mbeidh geilleagar nua‑aimseartha iomaíoch, atá tíosach ó thaobh acmhainní de, áit nach mbeidh aon ghlan‑astaíochtaí gás ceaptha teasa ann faoi 2050, agus ina mbeidh an fás eacnamaíoch díchúpláilte feasta ó úsáid acmhainní. Áirítear dlús a chur leis an aistriú chuig gluaiseacht inbhuanaithe agus chliste i measc na réimsí tosaíochta. (54)Cuirtear i dtábhacht sa Teachtaireacht ón gCoimisiún maidir le Straitéis Nua Thionsclaíoch don Eoraip (Márta 2020) go bhfuil sé de fhreagracht ar thionscail ghluaiseachta inbhuanaithe agus cliste, amhail earnáil an iarnróid, an t‑aistriú digiteach agus glas a threorú, tacaíocht a thabhairt d’iomaíochas na hEorpa agus nascacht a fheabhsú, agus gur féidir leis na tionscail é sin a dhéanamh. Dá bhrí sin, ba cheart d’iompar de bhóthar, iarnróid, eitlíochta agus d’uisce cur le laghdú 90 % in astaíochtaí iompair faoin mbliain 2050. Mar ábhar tosaíochta, ba cheart sciar mór den 75 % de lasta intíre a iompraítear ar bhóithre inniu a aistriú chuig na hiarnród agus chuig uiscebhealaí intíre. (55)Bunaíodh an Comhghnóthas Shift2Rail in 2014 chun taighde, forbairt agus bailíochtú maidir le gníomhaíochtaí an tionscnaimh Shift2Rail a bhainistiú ag cur cistiú ón earnáil phoiblí agus phríobháideach a sholáthair a chomhaltaí le chéile agus ag tarraingt ar acmhainní teicniúla inmheánacha agus seachtracha. Bunaíodh leis cineálacha nua comhair, atá comhsheasmhach le rialacha iomaíochta, idir páirtithe leasmhara ón slabhra luacha iomlán iarnróid agus ó lasmuigh den earnáil iarnróid thraidisiúnta, agus baineadh leas as taithí agus saineolas Ghníomhaireacht Iarnróid an Aontais Eorpaigh ar shaincheisteanna a bhaineann le hidir‑inoibritheacht agus sábháilteacht.

(56)Ba cheart gurb é cuspóir an Chomhghnóthais um Iarnród na hEorpa líonra iarnróid ardchumas comhtháite Eorpach a sheachadadh ag cur deireadh le bacainní don idir‑inoibritheacht agus réitigh a sholáthar don chomhtháthú iomlán, lena gcumhdaítear bainistíocht tráchta, feithiclí, bonneagar agus seirbhísí. Ba cheart go saothróidh sé sin an acmhainneacht ollmhór atá ann i leith digitiú agus uathoibriú, agus cur lena sholúbthacht agus iontaofacht, agus ba cheart é a bhunú ar Ailtireacht Chórais Feidhme Tagartha a roinn an earnáil leis, i gcomhar le Gníomhaireacht Iarnróid an Aontais Eorpaigh. (57)Ba cheart don Chomhghnóthas um Iarnród na hEorpa a ghníomhaíochtaí tosaíochta taighde agus nuálaíochta a shainiú ina Mháistirphlean, agus an ailtireacht chórais fhoriomlán agus cur chuige oibríochtúil, lena n‑áirítear gníomhaíochtaí léirithe ar scála mór, atá de dhíth chun dlús a chur le dul i bhfeidhm nuálaíochtaí teicneolaíochta comhtháite, idir‑inoibritheacha agus caighdeánaithe is gá chun tacú le Limistéar Eorpach Iarnróid Aonair. (58)Is córas casta é an t‑iarnród, le hidirghníomhaíochtaí an‑dlúth idir bainisteoirí bonneagair, gnóthais iarnróid (oibreoirí traenacha) agus a dtrealamh faoi seach (bonneagar agus rothstoc). Ní féidir nuálaíocht a sheachadadh gan sonraíochtaí comhchoiteanna agus straitéis sa chóras iarnróid iomlán. Dá bhrí sin, ba cheart do Cholún Córasach an Chomhghnóthais um Iarnród na hEorpa an earnáil a chumasú chun teacht le chéile ar choincheap oibríochtúil aonair agus ailtireacht chórais, lena n‑áirítear sainiú ar sheirbhísí, bloic feidhme, agus comhéadain, atá mar bhunús oibríochtaí an chórais iarnróid. Ba cheart dó an creat foriomlán a sholáthar le háirithiú go ndéanfar spriocanna taighde, riachtanais custaiméirí agus riachtanais oibríochtúla a chomhaontú i gcoiteann agus go roinntear riachtanais custaiméirí agus riachtanais oibríochtúla. Ba cheart a léiriú i samhail rialála agus próiseas cinnteoireachta an Chomhghnóthais um Iarnród na hEorpa ról ceannasach an Choimisiúin i gcóras iarnróid na hEorpa a chomhaontú agus a chomhtháthú, go háirithe maidir leis an gcoincheap oibríochtúil aonair agus an ailtireacht chórais a sheachadadh go tapa agus go héifeachtach, fad a áirithítear rannpháirtíocht chomhpháirtithe príobháideacha i róil chomhairleacha agus tacaíochta teicniúla. (59)D’fhonn a áirithiú go n‑úsáidtear torthaí Leibhéal Réidhe Teicneolaíochta (LRT) íseal go héifeachtach ag LRTanna níos airde, agus go háirithe sa Chomhghnóthas um Iarnród na hEorpa, ba cheart do chlároifig an Chomhghnóthais um Iarnród na hEorpa gníomhaíochtaí den sórt sin a chur chun feidhme. (60)I gcás inar gá, d’fhonn aistriú agus leathnú tapa ballraíochta a áirithiú, ba cheart ligean do Bhord Rialála an Chomhghnóthais um Iarnród na hEorpa le comhaltaí comhlachaithe a roghnú ar bhonn torthaí glao ar léiriú spéise a sheolann an Coimisiún. (61)I gcomhthéacs thosaíochtaí an Choimisiún i leith Spriocanna Forbartha Inbhuanaithe na Náisiún Aontaithe, agus Sprioc Forbartha Inbhuanaithe 3 go háirithe, agus Teachtaireacht i dTreo Straitéise Cuimsithí leis an Afraic, tá an tAontas tiomanta do chur le saol sláintiúil agus folláine a chur chun cinn le haghaidh gach duine, do thógáil ar chomhpháirtíocht níos láidre fiú idir an dá mhór‑roinn agus do thacú le hinniúlachtaí taighde agus nuálaíochta san Afraic. Ba cheart do Chomhghnóthas Shláinte Dhomhanda EDCTP3 aghaidh a thabhairt ar an easpa diagnóisice, cóireálacha agus vacsaíní iomchuí, i measc teicneolaíochtaí sláinte eile mar a thugtar orthu, atá ann chun dul i ngleic le galair thógálacha amhail VEID, maláire agus eitinn, ach le galair thógálacha eile a bhaineann le bochtaineacht agus a ndéantar siléig iontu, atá coitianta san Afraic, go háirithe san Afraic Fho‑Shahárach freisin. Léiríodh le paindéim COVID‑19 gur féidir le galair thógálacha scaipeadh go tapa ar fud an domhain mar gheall ar nascacht mhéadaithe idir réigiúin éagsúla ar domhan. Dá bhrí sin, tá sé ríthábhachtach go bhforbraítear teicneolaíochtaí sláinte chun teorainn a chur le scaipeadh galar tógálach, agus chun troid ina n‑aghaidh nuair a scaiptear iad, chun sláinte saoránach sna tíortha lena mbaineann agus san Aontas a chosaint. D’fhonn ceannaireacht sláinte domhanda níos láidre ná an tionscnamh EDCTP2 reatha a bhaint amach, ba cheart raon feidhme na comhpháirtíochta a leathnú chun freagairt ar bhagairtí galar tógálach atá ag teacht chun cinn, na fadhbanna méadaitheacha a bhaineann le frithsheasmhacht fhrithmhiocróbach agus galair neamhthógálacha comhghalrachta a chumhdach. (62)Is gá rannpháirtíocht a fháil ó shraith mhór gníomhaithe agus gealltanais fhadtéarmacha chun dul i ngleic le galair thógálacha a dhéanann difear don Afraic Fho‑Shahárach le huirlisí teicneolaíochta nua‑aimseartha. Ba cheart do Chomhghnóthas Shláinte Dhomhanda EDCTP3 idirghabháil a dhéanamh chun líonrú agus comhar Thuaidh–Theas agus Theas–Theas atá tairbheach agus inbhuanaithe a bhaint amach, ag cruthú caidreamh le neart eagraíochtaí san earnáil phríobháideach agus phoiblí chun comhar tionscadal agus institiúideach a neartú. Ba cheart don chlár cuidiú chun comhar nua Thuaidh–Theas agus Theas–Theas a bhunú chun staidéir iltíre, ilsuímh a dhéanamh san Afraic Fho‑Shahárach. Ina theannta sin, ba cheart do chomhdháil idirnáisiúnta tráthrialta, Fóram EDCTP, a bheith mar ardán i gcomhair eolaithe agus líonraí ábhartha ón Eoraip, Afraic, agus áiteanna eile, chun a dtorthaí agus a smaointe a roinnt agus naisc comhair a bhunú. (63)Ba cheart do Chomhghnóthas Shláinte Dhomhanda EDCTP3 tógáil ar an taithí a fuarthas le linn chláir EDCTP agus EDCTP2, trí infheistíochtaí an Aontais, na mballstát, na dtíortha comhlachaithe agus na dtíortha Afracacha a chur chun tairbhe chun torthaí a bhaint amach nach mbainfeadh tíortha aonair ná creatchlár taighde an Aontais amach ar a n‑aonar. Ba cheart do Chomhlachas EDCTP, a dhéanann ionadaíocht ar na ballstáit a ghlacann páirt sa chlár, ranníocaíocht airgeadais a thabhairt do Chlár EDCTP3 agus dá chur chun feidhme agus rannchuidiú le gníomhaíochtaí breise. Ba cheart dó rannpháirtíocht bhríoch na dtíortha Fo‑Shaháracha a sholáthar sa phróiseas cinnteoireachta, rud atá fíor‑riachtanach chun dul i ngleic le hualach na ngalar i dtíortha Fo‑Shaháracha. Ba cheart do chisteoirí taighde idirnáisiúnta eile, amhail daonchairdis, an tionscal cógaisíochta agus tríú tíortha eile, a bheith mar chuid den tionscnamh, agus ba cheart dóibh cur leis an gcomhpháirtíocht mar chomhpháirtithe rannchuidithe ar bhonn ad hoc. Thairis sin, d’fhonn tionchar an chláir a mhéadú, ba cheart do Chomhghnóthas Shláinte Dhomhanda EDCTP3 a bheith in ann eintitis dhlítheanacha ar féidir a bheith rannpháirteach i ngníomhaíochtaí indíreacha a shainaithint, i gcás glaonna sonracha. Ba cheart é a bheith indéanta foráil a dhéanamh sa chlár oibre nach mbeidh eintitis dhlítheanacha den sórt sin incháilithe chun cistiú a fháil ón gcomhghnóthas. (64)Tá sé fíor‑riachtanach go bhfuil na gníomhaíochtaí a chistíonn Comhghnóthas Shláinte Dhomhanda EDCTP3 nó a chumhdaítear faoina chlár oibre, i gcomhréir iomlán le Cairt um Chearta Bunúsacha an Aontais Eorpaigh, an Coinbhinsiún Eorpach um Chearta an Duine agus a Phrótacail Fhorlíontacha, na prionsabail eiticiúla i nDearbhú Heilsincí de chuid Chomhlachas Domhanda na Lianna Míochaine 2008, na caighdeáin dea‑chleachtas a ghlac an Chomhdháil Idirnáisiúnta ar Chomhchuibhiú Ceanglas Teicniúil do Chlárú Cógaisíochta lena nÚsáid ag an Duine, reachtaíocht ábhartha an Aontais agus riachtanais eiticiúla áitiúla na dtíortha ina dtabharfar faoi na gníomhaíochtaí taighde. Thairis sin, ba cheart do Chomhghnóthas Shláinte Dhomhanda EDCTP3 a éilliú go bhfuil na nuálaíochtaí agus na hidirghabhálacha a fhorbraítear bunaithe ar thorthaí na ngníomhaíochtaí indíreacha a dtacaíonn an clár leo inacmhainne agus inrochtana do dhaonraí leochaileacha. (65)Má tá Comhghnóthas Shláinte Dhomhanda EDCTP3 le bheith rathúil agus d’fhonn rannpháirtíocht sa chomhpháirtíocht a spreagadh, ba cheart do chistiú na comhpháirtíochta a bheith teoranta d’eintitis dhlítheanacha atá incháilithe chun cistiú a fháil faoin gclár Fís Eorpach agus atá bunaithe i gcomhstáit de chuid Chomhlachas na Comhpháirtíochta maidir le Trialacha Cliniciúla idir Tíortha Eorpacha agus Tíortha i mBéal Forbartha (EDCTP). Ba cheart do na heintitis a bhunaítear i mballstáit eile de chuid an Aontais, i dtíortha comhlachaithe agus i dtíortha na hAfraice Fo‑Shaháraí a bheith in ann a bheith rannpháirteach sna glaonna fós gan cistiú a fháil. Thairis sin, ba cheart d’eintitis atá bunaithe i dtíortha seachas comhaltaí Chomhlachas EDCTP3 a bheith incháilithe chun cistiú a fháil le haghaidh ábhar glaonna sonracha freisin nó i gcás glao ina dteitear i ngleic le héigeandáil sláinte poiblí, áit a ndéantar foráil ina leith sa chlár oibre. Ba cheart do Chomhghnóthas Shláinte Dhomhanda EDCTP3 gach beart is iomchuí a ghlacadh, lena n‑áirítear bearta conarthacha, chun leasanna airgeadais an Aontais a chosaint. Ba cheart a fhéachaint le comhaontuithe eolaíochta agus teicneolaíochta a thabhairt i gcrích le tríú tíortha freisin. Sula gcuirtear iad i gcrích, i gcás ina mbunaítear eintitis i dtríú tír gach aon chomhaontú den sórt sin agus atá rannpháirteach gan chistiú i ngníomhaíocht indíreach, ba cheart do Chomhghnóthas EDCTP3 bearta malartacha a chur i bhfeidhm chun leasanna an Aontais a chosaint: ba cheart comhordaitheoir na gníomhaíochta a bheith bunaithe i mBallstát nó i dtír chomhlachaithe agus ba cheart an méid réamh‑mhaoinithe chomh maith le soláthairtí dliteanais an chomhaontaithe deontais a oiriúnú chun na rioscaí airgeadais a chur san áireamh go leordhóthanach. (66)I gcomhthéacs thosaíochtaí an Choimisiúin Eorpaigh, is iad sin, ‘Geilleagar a fhóireann do dhaoine’ agus ‘Eoraip atá oiriúnach don Aois Dhigiteach’, ba cheart do thionscal na hEorpa, lena n‑áirítear FBManna, éirí níos glaise, níos ciorclaí agus níos digití fad a fhanann siad iomaíoch ar scála domhanda. Chuir an Coimisiún béim ar ról feistí agus teicneolaíochtaí digiteacha leighis a théann i ngleic le dúshláin atá ag teacht chun cinn agus le húsáid ríomhsheirbhísí sláinte chun cúram sláinte ardchaighdeáin a sholáthar, chomh maith le glao chun soláthar cógas leighis inacmhainne a áirithiú chun freastal ar riachtanais an Aontais, fad a thacaítear le tionscal cógaisíochta Eorpach atá nuálach agus ceannródaíoch. Is é is aidhm do Chomhghnóthas an Tionscnaimh um Shláinte Nuálach rannchuidiú chun iomaíochas thionscal sláinte an Aontais a neartú, tionscal atá ina bhunchloch de gheilleagar eolasbhunaithe an Aontais, chun gníomhaíocht eacnamaíoch maidir le forbairt teicneolaíochtaí sláinte a mhéadú, go háirithe réitigh sláinte chomhtháite, agus dá bhrí sin feidhmiú mar uirlis chun ceannasacht teicneolaíochta a mhéadú agus an claochlú digiteach a chothú inár sochaí. Is féidir tosaíochtaí polaitiúla den sórt sin a bhaint amach ag tabhairt na ngníomhaithe ríthábhachtacha seo a leanas le chéile: an lucht léinn, cuideachtaí de mhéideanna éagsúla agus úsáideoirí deiridh nuálaíochtaí sláinte, faoi scáth comhpháirtíochta príobháidí poiblí i dtaighde agus nuálaíocht sláinte. Ba cheart do Chomhghnóthas an Tionscnaimh um Shláinte Nuálach cuidiú le cuspóirí ‘Phlean na hEorpa um Shárú na hAilse’ agus ‘Plean Gníomhaíochta Eorpach “Aon Sláinte Amháin” i gcoinne Frithsheasmhacht in aghaidh Ábhair Fhrithmhiocróbacha’ a bhaint amach. Ba cheart do Chomhghnóthas an Tionscnaimh um Shláinte Nuálach a bheith ailínithe leis an Straitéis Nua Thionsclaíoch don Eoraip, an Straitéis Cógaisíochta don Eoraip agus le Straitéis FBM le haghaidh Eoraip inbhuanaithe dhigiteach. (67)Tógann Comhghnóthas an Tionscnaimh um Shláinte Nuálach ar an taithí a fuarthas ón Comhghnóthas maidir leis an Tionscnamh um Míochaine Nuálaíoch 2 (Comhghnóthas IMI2) lena n‑áirítear an obair a rinne an tionscnamh sin chun paindéim COVID‑19 a chomhrac. I gcomhréir leis na moltaí ón meastóireacht eatramhach ar Chomhghnóthas IMI2, ba cheart do thionscnamh a thagann ina dhiaidh ‘cur ar chumas earnálacha eile tionscail teagmháil ghníomhach a dhéanamh le tionscal na cógaisíochta chun leas a bhaint as a saineolas maidir le nuálaíochtaí nua cúraim sláinte a fhorbairt’. Dá bhrí sin, is gá do na hearnálacha tionscail na hearnálacha bithchógaisíochta, biteicneolaíochta agus teicneolaíochtaí sláinte a chumhdach, lena n‑áirítear cuideachtaí atá gníomhach sa réimse digiteach. Ba cheart cosc, diagnóis, cóireáil agus bainistíocht galar a chumhdach i raon feidhme an tionscnaimh agus ní mór é a bhunú ag tabhairt aird iomchuí ar ualach ard na n‑othar agus/nó na sochaí mar gheall ar dhéine an ghalair agus/nó an líon daoine a ndéanann an galar difear dóibh, chomh maith le tionchar eacnamaíoch an ghalair le haghaidh othar agus le haghaidh córais cúraim sláinte. Ní mór do na gníomhaíochtaí cistithe freagairt ar riachtanais shláinte poiblí an Aontais, ag tacú le forbairt nuálaíochtaí sláinte amach anseo atá sábháilte, duinelárnach, éifeachtach, costéifeachtach agus inacmhainne le haghaidh othar agus córais sláinte poiblí. (68)D’fhonn an deis is fearr chun smaointe eolaíochta nua, taighde rathúil agus gníomhaíochtaí nuálaíochta a áirithiú, ba cheart do phríomhghníomhaithe Chomhghnóthas an Tionscnaimh um Shláinte Nuálach a bheith ina dtaighdeoirí ó chineálacha éagsúla eintiteas, idir eintitis phoiblí agus eintitis phríobháideacha. An tráth céanna, ba cheart d’úsáideoirí deiridh amhail saoránaigh, gairmithe cúraim sláinte agus soláthraithe cúraim sláinte an Aontais, ionchur a sholáthar le haghaidh dhearadh straitéiseach agus ghníomhaíochtaí an tionscnaimh, ag áirithiú go bhfreastalaíonn an tionscnamh ar a riachtanais. Thairis sin, ba cheart d’údaráis rialála náisiúnta agus ar fud an Aontais, comhlachtaí measúnaithe teicneolaíochta sláinte agus íocóirí cúraim sláinte ionchur luath a sholáthar ar ghníomhaíochtaí na comhpháirtíochta, fad a áirithítear nach bhfuil aon choinbhleacht leasa ann, d’fhonn dóchúlacht go gcomhlíonfaidh torthaí na ngníomhaíochtaí cistithe na ceanglais le haghaidh glacadh agus ag baint amach na dtionchar ionchais dá bharr. Ba cheart don ionchur sin uile cuidiú le hiarrachtaí dírithe níos fearr i réimsí riachtanais nach bhfreastalaítear orthu. (69)Is dúshláin agus bagairtí domhanda iad na dúshláin agus na tubaistí sláinte atá ann faoi láthair. Dá bhrí sin, ba cheart don tionscnamh a bheith oscailte do rannpháirtíocht ó ghníomhaithe léinn, tionscail agus rialála, d’fhonn tairbhe a bhaint as rochtain níos leithne ar shonraí agus saineolas, chun freagairt ar bhagairtí sláinte atá ag teacht chun cinn agus chun an tionchar sochaíoch is gá a bhaint amach, go háirithe torthaí sláinte níos fearr do shaoránaigh an Aontais. An tráth céanna, ba cheart an chuid is mó de ghníomhaíochtaí na comhpháirtíochta a dhéanamh i mballstáit an Aontais agus i dtíortha comhlachaithe Fís Eorpach. (70)Ba cheart cuspóirí na comhpháirtíochta a dhíriú ar an réimse réamhiomaíochta, dá bhrí sin ag cruthú spás sábháilte le haghaidh comhar éifeachtúil idir cuideachtaí atá gníomhach i dteicneolaíochtaí sláinte éagsúla. D’fhonn cineál comhtháiteach a léiriú, cuidiú leis na sadhlanna idir earnálacha an tionscail sláinte a bhriseadh agus comhair idir tionscal agus léinn a neartú, ba cheart do thromlach na dtionscadal atá cistithe ag an tionscnamh a bheith trasearnálach. (71)Tagraíonn an téarma Eochairtheicneolaíochtaí Digiteacha do chomhpháirteanna agus córais leictreonacha atá mar bhonn taca faoi gach earnáil mhór eacnamaíoch. Chuir an Coimisiún an gá atá le máistreacht a fháil ar na teicneolaíochtaí sin san Eoraip i dtábhacht, go háirithe i gcomhthéacs tosaíochtaí beartais Eorpacha, amhail neamhspleáchas teicneolaíochta digití, a sheachadadh. Éilíonn tábhacht an réimse agus na dúshláin a dtéann páirtithe leasmhara san Aontas i ngleic leo gníomhaíocht phráinneach d’fhonn a áirithiú nach bhfágtar aon lúb ar lár i nuálaíocht agus slabhraí luacha na hEorpa. Ba cheart sásra a bhunú ag leibhéal an Aontais dá bharr chun soláthar taithí le haghaidh taighde agus nuálaíochta le comhpháirteanna agus córais leictreonacha ó na ballstáit, ón Aontas agus ón earnáil phríobháideach a chomhtháthú agus a dhíriú. (72)Ba cheart don Chomhghnóthas Eochairtheicneolaíochtaí Digiteacha dul i ngleic le hábhair atá sainmhínithe go soiléir a chuirfidh ar chumas tionscal Eorpach trí chéile na teicneolaíochtaí is nuálaí a dhearadh, a mhonarú agus a úsáid i gcomhpháirteanna agus córais leictreonacha. Tá gá le tacaíocht airgeadais struchtúrtha agus chomhordaithe ag an leibhéal Eorpach chun cuidiú le foirne taighde agus le tionscail Eorpacha na láidreachtaí atá acu faoi láthair a choinneáil ar bhonn ceannródaíoch i gcomhthéacs idirnáisiúnta atá an‑iomaíoch agus chun na bearnaí sna teicneolaíochtaí atá criticiúil le haghaidh claochlú digiteach san Eoraip a léiríonn príomhluachanna an Aontais, lena n‑áirítear príobháideachas agus iontaobhas, slándáil agus sábháilteacht, a dhúnadh. Tá comhar i measc pháirtithe leasmhara an éiceachórais, a dhéanann ionadaíocht ar gach sciar de na slabhraí luacha, ríthábhachtach i gcomhair forbairt teicneolaíochtaí nua agus ghlacadh tapa na nuálaíochta sa mhargadh. Tá oscailteacht agus solúbthacht chun páirtithe leasmhara, lena n‑áirítear FBManna, a chomhtháthú i réimsí teicneolaíochta nó i réimsí cóngaracha, nó sa dá réimse, ríthábhachtach freisin. (73)Ba cheart don Chomhghnóthas Eochairtheicneolaíochtaí Digiteacha na hacmhainní airgeadais agus teicniúla atá riachtanach a thabhairt le chéile chun máistreacht a fháil ar luas síor‑mhéadaithe na nuálaíochta sa réimse seo, agus as sin go gcruthófar torthaí tábhachtacha don tsochaí, d’fhonn na rioscaí a ghlacfar a roinnt amach agus dul i mbun oibre le chéile trí straitéisí agus infheistíochtaí a ailíniú i dtreo an leasa choitinn san Eoraip. Dá bhrí sin, ba cheart gurb iad comhaltaí an Chomhghnóthais Eochairtheicneolaíochtaí Digiteacha an tAontas, na ballstáit agus tíortha comhlachaithe le Fís Eorpach ar bhonn deonach, agus cumainn mar chomhaltaí príobháideacha a dhéanann ionadaíocht ar a gcomhchuideachtaí [agus ar eintitis dhlítheanacha eile atá gníomhach i réimse na gcomhpháirteanna agus na gcóras leictreonach san Eoraip]. Déanfaidh rannpháirtíocht na mballstát ailíniú comhleanúnach le cláir agus straitéisí náisiúnta a éascú a thuilleadh, ag laghdú forluí agus dheighilt na n‑iarrachtaí fad a áirithítear sineirgí i measc páirtithe leasmhara agus gníomhaíochtaí. (74)I gcomhréir le [hAirteagal 8(1)(c)] den Rialachán maidir le Fís Eorpach, ba cheart do stáit rannpháirteacha é a chur